HM Partners | Компания ҳақида\nHM Partners Компания ҳақида\nHM Partners – бу умумий миссия ва қадриятларга асосан ўз фаолиятини олиб борадиган ва тадбиркорларга бизнесни очиш ва ривожлантириш бўйича “ягона дарча” тартибида хизмат кўрсатадиган тизимни ҳосил қилувчи 10 та компания ўз ичига олган бренддир.\nTEXNOPLAZA Savdo Uyi (Ўзбек-Хитой Савдо Уйи) мана 10 йилдирки Ўзбекистон бозорида ускуна, хом ашё ва махсус техникани излаш ҳамда етказиб бериш бўйича етакчи компания ҳисобланади. Компания ғоядан бошлаб лойиҳа ижросигача тадбиркорларга ҳар томонлама ёрдам кўрсатиб келади.\nбу тизимли, ишбилармонларга хос тарзда фикрлай оладиган битирувчиларни етиштирадиган университет бўлиб.\nGIF 3 – креатив коммуникация агентлиги\nCLG Аuto Leasing – бу жисмоний шахсларнинг лизинг хизматларига бўлган эҳтиёжларини қоплаш учун CLG компанияси томонидан асос солинган йўналишдир.\nHM Partners миссияси – Ўзбекистон ва бошқа давлатлардаги тадбиркорлар ва ишбилармонларнинг манфаатларини бирлаштирадиган кўприк вазифасини бажаришдир.\nHM Partners кўмагида\n12 йилдан буён бизнес билан шуғулланади, HM Partners компаниялар гуруҳи асосчиларидан бири. Мутахассислиги: халқаро иқтисодий алоқалар, лойиҳаларни йўлга қўйиш ва ривожлантириш, етакчилик ва жамоани шакллантириш, стратегик кўзлов, инновацион ривожлантириш, брендинг ва тарғибот, ижтимоий лойиҳаларни амалга ошириш. Тошкент шаҳар ҳокимияти қошидаги Жамоатчилик кенгаши раиси сифатида ижтимоий фаолият олиб боради, шунингдек, Халқаро бизнес ва Tехнологиялар Уюшмаси ва GEN Uzbekistan Бошқарувчи директори ҳисобланади.\n12 йилдан буён бизнес билан шуғулланади, HM Partners компаниялар гуруҳи асосчиларидан бири. Мутахассислиги: халқаро иқтисодий алоқалар, ТИФ, консалтинг, бизнес жараёнларни тузиш, йўлга қўйиш ва автоматизацияси, аналитика, устозлик ва бизнес бўйича консультация бериш, маркетинг ва тарғибот, ишга алоқадор тадбирларини бошқариш. Бизнес лойиҳаларни баҳолаш бўйича экспертлар кенгашининг раҳбари сифатида ижтимоий фаолият олиб боради, ЎзР Халқ Таълими Вазирлиги қошидаги жамоатчилик кенгаши аъзоси.


ИнстаФорексдан Ferrari ютиб ол! Форекс-трейдерлар учун танловлар\nАсосий саҳифа ИнстаФорекс танловлари Ferrari\nИнстаФорексдан Ferrari ютиб ол!\nИнстаФорексдан ажойиб совғалари қаторида ҳашаматли тўлдириш. Навбатдаги суперкарлар ўйинида ғолиб Ferrari F8 Tributoни олади – у Италия ишлаб чиқарувчисидан уч марта "Йилнинг бутунжаҳон двигатели" мукофоти билан тақдирланган энг қувватли двигателга эга бўлган икки кишилик спорт автомобили.\nҳақиқий савдо ҳисоб-варағи\nИштирок этиш шартлари:\nF8 Tributo ўзида GT ва Challenge чемпионатида иштирок этиш туфайли тўпланган тажриба ва инновацияларни бирлаштиради. Бу профессионал пойгачи автоларинг асосий хислатларни олган Ferrariнинг серияли моделидир.\nИштирок этиш шартлари тушунарли ва оддий! Савдо ҳисоб-варағини 1000 USD/EUR суммага ёки агар Сиз ИнстаФорекс клубининг аъзоси бўлсангиз 500 USD/EUR суммага тўлдириш керак. Кўпроқ ҳисоб-варақларини рўйхатдан ўтказинг, кўрсатилган депозитни киритинг - ва ғалабага бўлган Сизнинг имкониятларингиз сезиларли даражада ортади. Шуни таъкидлаш керакки, танловнинг финалига қадар ҳам ютуш учун имкониятлар жуда юқори ва одатда 1:500–1:1000 диапазонида ўзгаради.\nОрзу қилиш етарли. Ҳаракат қилиш вақти келди.\n9 3 6 9 5\nянги сонгача бўлган секунд...\nЮқорида тасвирланган 5 та рақам 5 та валюталар курслари бўйича ғолибни аниқлайди (шаклланиш принципини кўриш).\nFerrari–сони 2022 йил 9 декабрда 23:59* да қайд этилади. Бўлиши мумкин, ғолиб айнан Сиз бўласиз!\nСон қандай шаклланади?\nТанлов сони 5 та асосий валюталар жуфтлигининг 5 та охирги рақамларидан шаклланади*\nИнстаФорексда ҳисоб-варағи йўқми? Уни ҳозироқ очинг ва тўлдиринг!\nИнстаФорекс танловлари Таблица участников Танловнинг қоидалари Имкониятларни ҳисоблаш Предыдущие конкурсы


30 Апрель 2022 13:07\n«Мамлакат Конституциясига киритилган аввалги тўртта ўзгартиришнинг барчаси ҳар доим Қозоғистон Республикаси парламентида овоз бериш орқали амалга оширилган. Конституциявий ислоҳот биринчи марта тўғридан-тўғри халқ овози орқали амалга оширилади, бу унинг умуммиллий хусусиятини кўрсатади», — деди Е.Қарин.\nУнинг сўзларига кўра, бўлажак конституциявий ислоҳот ҳокимият тармоқлари ўртасидаги муносабатлар мувозанатини оптималлаштириш, халқнинг мамлакатни бошқаришдаги иштирокини кенгайтириш, фуқароларнинг конституциявий ҳуқуқларини ҳимоя қилишни кучайтириш имконини беради. Бу давлат моделининг тизимли трансформация қилинишини билдиради.\n«Шунинг учун, эски моделдан бутунлай кетиб, сиёсий тизимни қайта ишга тушириш учун референдум зарур», — дея хулоса қилди Е.Қарин Telegram каналида.\nЭслатиб ўтамиз, кеча Қозоғистон Президенти Қасим-Жомарт Тоқаев Конституцияга ўзгартиришлар киритиш бўйича республика референдумини ўтказишни таклиф қилган эди.\nШунингдек, референдумда Қозоғистон Конституциясининг 33 та моддасига ўзгартиришлар киритилиши маълум қилинди.\nКалит сўзлар: Конституция, Референдум, Янги Қозоғистон,


Слайд Archives - SanjarSaid\n6 й. аввал\tЖамият, Слайд\nМана кетма‑кет иккинчи йилдирки, олий таълим муассасаларига қабул муддатлари ўз вақтидан кечикиб бошланаяпти. 2015 йилнинг 20 июнь куни олий таълим муассасаларидаги қабул комиссиялари иш бошлагани билан 2015/2016 ўқув йили учун қабул квоталари 23 июнда тасдиқланди. Бироқ абитуриентлардан ҳужжат қабул қилишга ҳали ҳам рухсат берилмади. Ушбу масалани яқиндан ўрганиш мақсадида пойтахтимиздаги бир қанча университет ва институтларга […]\nСўзим аввалида фрилансер истилоҳини билмайдиганлар учун унинг нималиги тўғрисида маълумот бериб ўтсам. Фрилансер сўзи инглизчада «freelancer» — штатсиз ишчи, хусусий мутахассис маъносини англатиб, бу истилоҳ илк маротаба Волтер Скотнинг “Айвенго” романида “Ўрта асрлардаги ёлланма аскар” маъносида қўлланилган. Бугун эса интернет, босма эълонлар ёки шахсий алоқа каналлари орқали ўз хизматларини таклиф қилувчи турли соҳа мутахассислари фрилансер […]\nИккинчи марта бўлиб ўтган блогерлар чемпионатидан сўнг блогерликка қизиққанлар сони анчагина ортиб кетди. Деярли ҳар куни блог очиш бўйича маслаҳат сўраб мурожаат қилаётганларнинг сўров ва илтимосларига бир қилиб блог очишнинг икир-чикирлари ҳақида иккита блогпост ёзишга қарор қилдим. Бириничисида Google компаниясига тегишли blogspot платформаси мисолида учинчи даражали, яъни бирор сайт (платформа) ичида блог очишга бағишланган бўлса, […]\nХабарингиз бўлса керак, 14-17 июнь кунлари Тошкент вилоятининг Бўстонлиқ туманида жойлашган “Камолот” оромгоҳида “Ёш репортёрлар — 2015” медиатренинги бўлиб ўтди. 150 нафарга яқин ёшларга тўрт кун давомида репортёрлик сирларидан сабоқ берилди. Айтишим мумкинки, медиатренингга ўз ишининг устаси бўлган ва мен шахсан таниган ҳамда ҳурмат қилган тренерлар таклиф этилибди. Интернет журналистикаси йўналишида Наргиз Қосимова (nargis.uz), матбуот […]\n“Агар 35 ёшга кириб ҳам камбағал ҳолингизда қолган бўлсангиз, сиз бунга муносибсиз”. Ушбу сўзлар Alibaba интернет дўконининг асосчиси Жек Мага тегишли. У икки соат ичида 2 миллиард долларлик маҳсулот сотиб, рекорд натижани қўлга киритган инсон. Жек Ма Alibaba интернет дўконини очиш истагини муҳокама қилиш учун 24 дўстини ўз уйига таклиф қилади. Ўша куни улар икки […]\n6 й. аввал\tСлайд, Таом ва Тиббиёт\nАйрим манбаларда келтирилишича, уринотерапия, яъни пешоб билан даволаш Ҳиндистондан кириб келган. Пешобни кучли даволаш хусусиятига эга, деб ҳисобловчилар унинг ёрдамида қарийб барча касалликларни — шамоллашдан тортиб, саратонгача даволаш мумкинлигига қаттиқ ишонишади. Теранроқ фикрлайдиган кишилар эса у шунчалик фойдали бўлса, нима учун организм пешобдан тезроқ қутулишга ҳаракат қилади, деган саволни ўртага ташлайди. Кўриниб турибдики, пешобни оби […]\nСаҳифа 1 дан 2 гача12»


Саломнинг фазли | Muslimaat.uz\nМанзилингиз:Муслимаат»Илм ва амал»Илм»Саломнинг фазли\nBy Muslimaat on\t Aprel 30, 2011 Илм\nАллоҳ таоло: «Қачонки сизга бир саломлашиш ила салом берилса, сиз ундан кўра яхшироқ алик олинг ёки худди ўзидек жавоб беринг. Албатта, Аллоҳ ҳар бир нарсанинг ҳисобини олувчи Зотдир», деган («Нисо», 86).\nШарҳ: Ҳар бир қавмнинг, ҳар бир халқнинг, ҳар бир миллатнинг ўзига хос саломлашиш услуби бор. Саломлашиш услуби ва иборалари ҳамда одатлари ўша халқнинг маданияти қандай эканлигидан дарак бериб туради. Исломдаги саломлашиш энг гўзал ва энг маъноли саломлашишдир. Исломда танигангаю танимаганга салом бериш суннатдир. Саломга алик олиш эса вожибдир.\nРасулуллоҳ соллаллоҳу алайҳи васалламдан: «Қайси амал энг яхши амалдир?» – деб сўралганда, У Зот: «Таниган ва танимаган одамингга таом ва салом бермоғинг», деб жавоб берганлар.\nУшбу ояти каримада саломлашишнинг аҳамиятли нарса экани таъкидланиб, берилган саломга ундан кўра яхшироқ ёки ўзига баробар жавоб беришга амр этилмоқда. Бу амрга қандай амал қилишни Расулуллоҳ соллаллоҳу алайҳи васалламнинг суннатларидан ўрганамиз.\n«Бир одам Расулуллоҳ соллаллоҳу алайҳи васалламнинг олдиларига келиб: «Ас-Салому алайка, ё Расулуллоҳ», – деди.\nРасулуллоҳ соллаллоҳу алайҳи васаллам у одамга: «Ва алайкас-Салому ва роҳматуллоҳи», дедилар.\nКейин бошқа бир одам келиб: «Ас-Салому алайка, ё Расулаллоҳи ва роҳматуллоҳи», деди.\nРасулуллоҳ соллаллоҳу алайҳи васаллам унга: «Ва алайкас-Салому ва роҳматуллоҳи ва барокаатуҳу», дедилар.\nСўнгра яна бошқа бир одам келиб: «Ас-Салому алайка, ё Расулаллоҳи ва роҳматуллоҳи ва барокаатуҳу», деди.\nРасулуллоҳ соллаллоҳу алайҳи васаллам унга: «Ва алайкас-Салому ва роҳматуллоҳи ва барокатуҳу», дедилар.\nШунда у одам: «Ё Расулуллоҳ, отам ҳам, онам ҳам сизга қурбон бўлсин, ҳузурингизга фалончи-фалончилар келиб салом бердилар. Сиз уларга мендан кўра яхшироқ жавоб бердингиз?» – деб сўради.\nРасулуллоҳ соллаллоҳу алайҳи васаллам: «Сен менга ҳеч нарсани қўймадинг. Аллоҳ: «Қачонки сизга бир саломлашиш ила салом берилса, сиз ундан кўра яхшироқ алик олинг ёки ўзидек жавоб беринг», деган. Сенга ўзидек жавоб бердик», дедилар».\nАллоҳ таоло: «Батаҳқиқ, элчиларимиз Иброҳимга хушхабар келтирдилар. Улар: «Салом», – дедилар. У: «Салом», – деди. Ва кўп ўтмай қовурилган бузоқ келтирди», деган («Ҳуд», 69).\nБу ояти каримада Иброҳим алайҳиссаломга Аллоҳ таолонинг элчилари – фаришталари келтирган хушхабар уларнинг у Зотга салом беришлари билан бошланганига эътибор бермоқ керак.\nЎша пайтда Иброҳим алайҳиссалом ўзлари туғилган Ироқнинг Калдонийлар еридан ҳижрат қилиб, саҳрода Канъонийлар заминида яшаб турган эдилар.\n«Батаҳқиқ, элчиларимиз Иброҳимга хушхабар келтирдилар.»\nФаришталар Иброҳим алайҳиссаломга қанақа хушхабар келтиргани кейинроқ, ўз ўрнида зикр қилинади. Фаришталар келиб Иброҳим алайҳиссаломга: «Салом», – дедилар».\nЁш, хушрўй йигитлар суратида, меҳмонга ўхшаб келган шахсларнинг фаришталар эканлигидан бехабар Иброҳим алайҳиссалом уларнинг саломига алик олдилар.\n«У: «Салом», – деди.»\nСаломлашиб бўлгач, меҳмонлар ўтирдилар. Иброҳим алайҳиссалом эса: «…кўп ўтмай, қовурилган бузоқ келтирди».\nЯъни қиздирилган тошда пишган семиз бузоқ гўштини олиб келиб, дастурхонга қўйдилар.\nДемак, кўришганда салом бермоқ ва алик олмоқ фаришталар ҳамда Набийларнинг одатидир. Бу одатга мўмин-мусулмонлар ҳам амал қиладилар.\nАллоҳ таоло: «Улар учун у ерда мевалар бордир. Улар учун у ерда истаган нарсалари бордир. Раҳим бўлган Зот – Роббдан «Салом» сўзи бордир», деган(«Йасин», 57-58).\nШарҳ: Аҳли жаннат учун жаннатда турли хил мевалар бордир. Улардан хоҳлаганларича еб, маза қиладилар. Аҳли жаннатлар нимани истасалар, жаннатда ўша нарса бордир. Кўнгиллари исташи билан олдиларида муҳайё бўлади. Яна уларга: «Раҳим бўлган Зот – Роббдан «Салом» сўзи бордир».\nШунча нозу неъмат, роҳат-фароғат, шавқу завқнинг устига ўзлари учун ниҳоятда раҳимли бўлган Зот – Роббилари Аллоҳ таоло томонидан «Салом» ҳам келади. Бу эса энг юқори даражадаги тақдирлашдир.\nАллоҳ таоло «Юнус» сурасида аҳли жаннат ҳақида: «У ердаги дуолари: «Аллоҳим, Сени поклаб ёд этамиз»дир. У ердаги саломлашишлари «ас-Салом»дир. Охирги дуолари эса: «Оламларнинг Робби Аллоҳга ҳамд бўлсин»дир», деган («Юнус», 10).\nИймон ўз соҳибини яхшиликларга бошлаши зарур. Соҳибини яхшиликларга бошлаган иймонгина иймон ҳисобланади. Бошқаси иймон эмас. Иймонга келиб, яхши амаллар қилганларни эса Аллоҳ таолонинг Ўзи доимо ҳидоятга йўллаб туради.\n«Албатта, иймон келтирганлар ва яхши амаллар қилганларни Роббилари иймонлари сабабли ҳидоятга бошлайдир.» («Юнус», 9).\n«Наъийм жаннатлардалар, остларидан анҳорлар оқиб турадир.» («Юнус», 9).\nҲол-аҳволлари яхши бўлганидан, оғизларидан ҳам доимо яхши дуолар чиқади. Уларнинг дуоси ўзларини шу даражага етказган Роббиларини поклаб, ёд этишдир:\n«У ердаги дуолари: «Аллоҳим, Сени поклаб ёд этамиз»дир».\nУндоқ саодатманд бандаларнинг жаннатдаги бир-бирлари билан сўрашишлари ҳам ўзига хосдир:\n«У ердаги саломлашишлари «ас-Салом»дир».\nИймон келтирганлари ва амали солиҳ қилганлари учун Роббиларининг ҳидоятига ва жаннати наъиймга сазовор бўлган саодатманд бандаларнинг\n«Охирги дуолари эса: «Оламларнинг Робби Аллоҳга ҳамд бўлсин»дир».\nДемак, аҳли жаннатнинг жаннатдаги саломлашишлари ҳам «ас-Салом»дир.\n«Бир киши Расулуллоҳ соллаллоҳу алайҳи васалламнинг мажлислари олдидан ўтиб кетаётиб: «Ассалому алайкум», – деди.\n«Ўнта савоб», – дедилар.\nБошқа бир киши ўтаётиб: «Ассалому алайкум ва роҳматуллоҳи», – деди.\n«Йигирмата савоб», – дедилар.\nЯна бошқа бир киши ўтаётиб: «Ассалому алайкум ва роҳматуллоҳи ва барокаатуҳу» – деди.\n«Ўттизта савоб», – дедилар.\nБир киши мажлисдан туриб, салом демай кетди. Шунда Расулуллоҳ соллаллоҳу алайҳи васаллам: «Мана шу биродарингиз жуда муҳим нарсани унутди. Бирортангиз мажлисга келса, салом берсин. Ўтиргиси келса, ўтирсин. Қачон турадиган бўлса, салом берсин. Биринчиси иккинчисидан афзал эмас», – дедилар».\nШарҳ: Афсуски, бизда кетишда салом бериш йўқ даражада бўлиб қолган. Бизда кетаётган киши хайр-маъзур қилади, лекин салом бериб кетмайди, чунки «салом фақат кўришганда айтиладиган нарса» деб тушуниб қолинган.\nАрабларда кетиш пайтида ҳам салом айтилади. Бироқ бизда бунга ажабланиб қарашади. Ҳолбуки, кетаётганда, хайрлашганда салом бериш суннат амаллардандир.\n«Абу Бакрга мингашиб олиб эдим. У бир қавмнинг олдидан ўтса: «Ассалому алайкум», – дерди.\n«Ассалому алайкум ва роҳматуллоҳи», – дейишарди.\n«Ассалому алайкум ва роҳматуллоҳи», – дерди.\n«Ассалому алайкум ва роҳматуллоҳи ва барокаатуҳу», – дейишарди.\nБас, Абу Бакр: «Бугун одамлар биздан кўра кўп зиёда фазл олдилар», – деди».\nШарҳ: Демак, йўлда кетаётган киши салом бериб, эшитганлар бунга алик олишса, икки томонга ҳам катта ажрлар ёзилар экан. Салом ва алик қанчалик кўп бўлса, шунчалик кўп ажр бўлар экан.\n«Расулуллоҳ соллаллоҳу алайҳи васаллам: «Яҳудийлар сизларга салом ва оминга ҳасад қилганчалик ҳасад қилмаганлар», – дедилар».\nШарҳ: Расулуллоҳ соллаллоҳу алайҳи васалламнинг даврларида яҳудийлар мўмин-мусулмонларнинг ҳамма нарсасига ҳасад қилган бўлса-да, бироқ салом билан оминга «Қанийди, шу нарса бизда бўлса» деб, ичлари куйиб, ҳасад қилганчалик ҳасад қилмаган эканлар.\nДемак, бу икки нарса шу қадар фазилатли амал экан. Арабларни, мўмин-мусулмонларни одам қаторида кўрмайдиган, паст назар билан қарайдиган яҳудийлар бизларнинг саломимиз ва дуоларимизга ҳасад қилар экан. Биз буни яхши тушунишимиз ва уларни ҳаётга кенг татбиқ қилишимиз лозим.\nСалом Аллоҳ азза ва жалланинг исмларидан бир исмдир\nАллоҳ таолонинг гўзал исмларидан тўқсон тўққизтаси бир ҳадисда келган. Улардан бири «ас-Салом»дир. Демак, бир-бирига салом бераётган мўмин-мусулмонлар Аллоҳ таолонинг исмини зикр қилар экан, Роббул оламийннинг исми билан бир-бирини қаршилар эканлар.\n«Расулуллоҳ соллаллоҳу алайҳи васаллам: «Албатта, Салом Аллоҳ таолонинг исмларидан бир исмдир, Аллоҳ уни ер юзига қўйган. Бас, ораларингизда саломни ёйинглар», – дедилар».\nШарҳ: Салом – нуқсонлардан саломат, шунингдек, тинчлик-хотиржамлик ва роҳат берувчи Зот. Аллоҳ таоло «Салом» сифати ила бандаларга тинчлик, омонлик, хотиржамлик ато қилади.\n«Набий соллаллоҳу алайҳи васалламнинг орқаларида намоз ўқир эдилар. Бас, биров, «ас-Салому алаллоҳи» дер эди. Набий соллаллоҳу алайҳи васаллам намозни тугатганларидан сўнг:\n«Ас-Салому алаллоҳи» деган ким? Албатта, Аллоҳнинг Ўзи Саломдир. Лекин буларни айтинглар:\n«ат-таҳиййаату лиллааҳи вас-солаваату ват-тоййибаату, ас-салааму алайка аййуҳан набиййу ва роҳматуллоҳи ва барокаатуҳу, ас-салааму алайнаа ва алаа ибаадиллаҳис-солиҳийн. Ашҳаду аллаа илааҳа иллаллоҳу ва ашҳаду анна Муҳаммадан абдуҳу ва Росулуҳу», – дедилар».\nБатаҳқиқ, уни Қуръондан бир сурани ўргангандек ўрганишар эди».\nШарҳ: Ушбу ривоятдан кўриниб турибдики, намоз янги ўқила бошлаган пайтда кишилар: Аллоҳга салом, фалончига салом, фистончига салом, дейишган. Баъзи ривоятларда келишича, Жиброилга салом, Микоилга салом, дейишган.\nКунлардан бир куни Расулуллоҳ соллаллоҳу алайҳи васаллам бу ҳолатни тўғрилашга қарор қилганлар ва: «Албатта, Аллоҳнинг Ўзи Саломдир»,\nУнга салом беришнинг кераги йўқ, деб юқоридаги ҳадисда баён қилинган ташаҳҳуд сўзларини ўргатганлар.\nЖумҳур уламолари ва шу жумладан, Ҳанафий мазҳабида ташаҳҳудда ушбу сийғани ўқиш қабул қилинган.\nАллоҳ таоло билан бўлган муножотнинг охирида ушбу пурмаъно табриклар, салавотлар ва саломлар ила борлиқдаги барча мавжудотларни эслаш ажойиб бир файзу футуҳ касб этади.\nСаҳобалар Расулуллоҳ соллаллоҳу алайҳи васаллам бу дуони Қуръондан бир оятни қандай ўргатсалар, худди шундай қилиб ўргатганларини ривоят қиладилар. Алҳамдулиллаҳ, ҳар бир мўмин-мусулмон бугунги кунгача ҳам, то қиёматгача ҳам бу улуғ дуони ҳар бир намозда ўқийди.\nУшбу ҳадисдан бу дуонинг Аллоҳ таоло билан саломлашиш эканлигини билиб оламиз. Демак, намозда ташаҳҳуд ўқиган мўмин-мусулмонлар Аллоҳ таоло билан саломлашиш бахтига мушарраф бўлар эканлар. Бошқа ҳеч кимга бу бахт насиб бўлмайди.\nНамоз мажбурият эмас, хўжакўрсинга қилинадиган нарса ҳам эмас, балки бандага берилган буюк шараф, улуғ мақом, ўзининг Робби билан саломлашиш имконияти экан, катта бахт, меърож экан. Баъзилар ўйлагандек, ортиқча хатти-ҳаракат, қийинчилик эмас экан.


by Admin on Tue Dec 06, 2016 1:03 pm\nМана Ўзбекистон ўзининг навбатдаги президентини сайлади. Ҳокимият вакиллари яна бир бор Сайлов Театрини муваффақият билан якунладилар.\nБу сайлов спектаклида нафақат Бош вазир ва Вақтинчалик Президентлик вазифасини бажарувчи Шавкат Мирзиёев, 3 ҳокимият танлаган «номзодлар», Европада Хавфсизлик ва Ҳамкорлик ташкилотининг вакиллари ҳамда узоқ йиллардан бери алданиб келаётган соддалар армияси бўлмиш 18 миллиондан ориқ Ўзбекистон фуқаролари ҳам қатнашдилар.\nЎтган 27 йил давомида Ўзбекистон бечора халқи бирор марта бўлсин кучли сиёсатчилар қатнашган ҳақиқий, адолатли ва эркин сайловларни кўришга муваффақ бўла олмади. Бу сафар ҳам содда халқни куппа кундуз куни, яна алдашди.\nКеча оқшом янги президентнинг тарафдорлари унинг ғалабасидан рўҳланиб роса базм ва кайфу чоғлиқ қилдилар. Янги президентнинг бу олий мансаб томон қўйган биринчи қадамларидаёқ Ўзбекистон Конституциясининг 91 моддасини бузганлигини ва сайловларга сиёсий мухолифат вакилларини яқинлаштирмаганлиги ҳеч кимнинг хаёлига ҳам келмади.\nБундай қонунбузар янги президент билан, унинг асл мақсад ва ниятларини ва унинг ортида қандай кучлар турганлигини билмай туриб фахрланиш ҳам кулгили, ҳам ачинарлидир.\nЎзбекистон халқ ва айниқса унинг зиёлилари, журналистлари булар ҳақида ёзишни ўргана бошлашлари керак, улар Конституцияни ҳижжалаб ўқиб, чуқур ўрганиб олишлари, сиёсий мухолифат нима эканлигини тушунишлари ва кейин уни халққа тушунтиришлари, ҳукумат вакилларига ана шулар ҳақида, Сўз ва Матбуот Эркинлиги, сиёсий маҳбуслар, инсон ҳуқуқлари ва жамиятдаги бошқа минглаб муаммолар ҳақида саволлар беришни ўргана бошлашлари керак.\nАкс ҳолда ўзбек жамиятида ҳеч қачон жиддий ва ҳақиқий ўзгаришлар бўлмайди балки фақат Ҳукумат истаган ва улар етарли деб ҳисоблаган ўзгаришларгагина рухсат берилади холос.\nХалқ янги президент фақат бир сиёсий маҳбусни қамоқдан озод қилгани, Виртуал Қабулхона очгани ёки бир неча таниқли ҳофизларни саҳнага қайтаргани учунгина у билан ғурурланмаслиги керак.\nҒурурланишни ўз ўрни ва вақти-соати бор, масалан, агар сизнинг янги президентингиз сайлов жараёнида қўрқмасдан ўзининг сиёсий рақиблари бўлмиш мухолифат вакиллари билан ўз сайловчилари олдида , улкан майдонларда, Радио ва ТВда тортиша олса.\nАммо мана 27 йилдирки Ўзбекистон ҳукумати вакиллари бирор марта бўлсин сиёсий мухолифат ҳақида бирор жойда ҳатто гапиришга ҳам қўрқишади. Марҳум диктатор Каримов мухолифат ҳақида фақат ваҳима, қўрқув, ҳадиксираш ва уларга нисбатан қаттиққўллик қилиш ҳақида гапирар эди холос.\nҲолбуки бутун жаҳонда сиёсий мухолифат жамият ривожланишидаги энг асосий куч, жамиятни ҳаракатга келтирувчи мотор эканлигини барча ривожланган халқлар аллақачон тушуниб етганлар ва шу сабаб улар фаровон ҳаёт кечирмоқдалар.\nБунинг оддийгина сабаби шундаки, Сиёсий Мухолифат дегани бу мавжуд ҳокимиятни қаттиқ назорат қилувчи, унинг хато ва камчиликларини дарҳол фош этувчи, жамиятдаги энг ўткир фикрли сиёсатчиларлардан иборат булган кучлардир.\nБугунни ўзбек ҳукумати вакилларининг ўз сиёсий рақиблари бўлмиш мухолифатдан бу қадар қаттиқ қўрқишлари шармандали ҳолатдир ва бу нарсага ўзбек жамияти, хусусан унинг зиёлилар синфи нўқта қўйишлари лозим!\nБу шармандали ҳолатдан қутилишнинг ягона чораси шуки, ўзбек жамияти ёлғонларга бурканган пардани ёриб ташлаши керак ва аччиқ ҳақиқатга ҳар қанча қийин бўлса ҳам тик боқиши лозим.\nАкс ҳолда янги президент тез орада янги диктаторга айланади ва у ўзидан олдинги марҳум диктатор чизиб кетган йўллардан кетишда давом этади.\nНаҳотки турли туман тақиқлар, милиса, МХХ ходимлари, ҳокимлар ва ҳокимиятнинг бошқа вакилларининг зўравонликлари, порахўрликлар ва таьмагирликлар, ўз мансабини суиистеьмол қилишлар, газ ва электр тармоқларидаги тоқат қилиб бўлмас узилишлар, кўп миллионли ишсизлар армиясининг муаммолари ва бошқа муаммолар инсонларнинг жонларига тегиб кетмади?


Автокредит — Car.uz\nАвтокредит – транспорт воситаси эгаси бўлишнинг энг осон ва қулай усули. Автомобиль сотиб олишнинг бу йўли Ғарб мамлакатларида жуда кенг қўлланилади ва МДҲ мамлакатларида ҳам тобора авж олиб бормоқда.\nАвтокредит сизга автомобиль тўлиқ нархини бирданига тўлаб эмас, балки ойма-ой бадал тўлаш йўли билан унинг эгасига айланишингиз имконини беради.\nАвтокредит – бу жисмоний ва юридик шахсларга автомобиль сотиб олиш учун берилувчи кредит. Бунда автомобилнинг ўзи гаров вазифасини бажаради, шу билан бирга сиз биринчи бадални тўлашингиз билан машинадан фойдаланиш ҳуқуқига эга бўласиз.\nБиринчи бадал сифатида машина нархининг 25% тўланади. Қолган сумма кредит даври бўйича тақсимланади,бунда кредит даври 36 ойдан ошмаслиги керак. Йиллик фоиз ставкаси машинанинг нархига боғлиқ ҳолда 19%дан 20%гачани ташкил этади.\nАвтокредитнинг афзаллиги шак-шубҳасиз:\nкредит қисқа муддатда берилади;\nавтомобиль дарҳол сизнинг номингизга рўйхатдан ўтади;\nавтомобиль комплекс суғурта қилинади;\nбарча амалга оширилувчи операциялар қонуний ва ҳуқуқий жиҳатдан ҳимоя қилинади, бунинг натижасида сиз алданиб қолиш хавфидан ҳимояда бўласиз;\nавтокредит шартлари аввалдан келишиб олинади ва сизнинг кредитингиз муддатида албатта уларга амал қилинади.\nБизнинг сайтимизда Ўзбекистонда ишлаб чиқарилганбарча машиналар учун кредит олиш имкони мавжуд. Автомобиль нархининг тагида «Кредит сотиб олиш». тугмасини кўришингиз мумкин..\nУшбу тугмани босиб сиз автокредит харажатлари тахминий ҳисобини ва уланиш манзиллари ҳақида ахборот олишингиз мумкин.\nАвтокредитни расмийлаштиришда сизга Autonet комиссион дўкони ва Carmax комиссион дўкони. ёрдам беради. Сиздан талаб этилувчи иш – кредитни расмийлаштириш учун зарур хужжатларни тўплаш, қолган ишни сиз учун малакали мутахассислар бажаради.\n"Autonet комиссион дўкони"\n"Carmax комиссион дўкони"


Buxgalter.uz ДСҚ мутахассиси Назокат ХОЛМАТОВАдан корхонани мулкий мажмуа сифатида сотишнинг солиқ оқибатлари ҳақида сўзлаб беришни илтимос қилди:\n– Корхонани сотиш шартномаси бўйича сотувчи корхонани мулкий мажмуа сифатида, бошқа шахсларга беришга ҳақли бўлмаган ҳуқуқ ва мажбуриятларини истисно этган ҳолда, харидор мулкига бериш мажбуриятини ўз зиммасига олади .\nбаҳолаш тўғрисидаги ҳисобот;\nкорхона таркибига киритиладиган барча қарз мажбуриятлари рўйхати, бунда кредиторлар, қарз тури, миқдори ва талаб этиладиган муддатлари кўрсатилади.\nтопшириш далолатномаси, унда қуйидагилар кўрсатилади:\n– корхона таркиби тўғрисидаги маълумотлар;\n– кредиторлар корхона сотилаётганлигидан хабардор қилинганлиги тўғрисидаги маълумотлар;\n– аниқланган мол-мулк камомади ҳақидаги маълумотлар;\n– йўқотилганлиги туфайли топширишнинг имкони бўлмайдиган мол-мулк рўйхати ;\nжамланма ҳисобварақ-фактурани расмийлаштиринг, унда корхона сотилган нархни кўрсатинг. Ушбу ҳужжатда қуйидаги мустақил позицияларни ажратиб кўрсатинг:\n– асосий воситалар;\n– номоддий активлар;\n– бошқа турдаги мол-мулк;\n– дебиторлик қарзи суммаси;\n– қимматли қоғозлар қиймати;\n– баланс активларининг бошқа позициялари.\nҚҚС солинадиган, реализация қилинадиган ҳар бир мол-мулк тури бўйича солиқ ставкасини ва солиқ суммасини кўрсатинг .\nКорхонани мулкий мажмуа сифатида реализация қилишда ҚҚС бўйича солиқ базаси ҳар бир мулк объекти бўйича солиқни ўз ичига оладиган уни реализация қилиш нархи миқдорида алоҳида-алоҳида аниқланади .\n1. Реализация қилиш нархи < мол-мулкнинг баланс қиймати ҳолатида, тузатувчи коэффициент = корхонани реализация қилиш нархи : мол-мулкнинг баланс қиймати.\n2. Реализация қилиш нархи > мол-мулкнинг баланс қиймати ҳолатида, тузатувчи коэффициент = (корхонани реализация қилиш нархи – дебиторлик қарзи – қимматли қоғозлар қиймати) : (мол-мулкнинг баланс қиймати – дебиторлик қарзи – қимматли қоғозлар қиймати).\nТузатувчи коэффициентни ҳисоблашда қимматли қоғозлар қиймати бозор қиймати бўйича қайта баҳоланган тақдирдагина чегирилади.\nҲар бир мол-мулк турини реализация қилиш нархи = баланс қиймати х тузатувчи коэффициент.\nКорхонани мулкий мажмуа сифатида берилаётган мол-мулкнинг баланс қийматидан юқори нархда сотиш\nасосий воситалар – 2 550 млн сўм;\nқимматли қоғозлар – 100 млн сўм (бозор қиймати бўйича қайта баҳоланган);\nматериаллар – 50 млн сўм;\nтайёр маҳсулот – 150 млн сўм;\nдебиторлик қарзи – 250 млн сўм.\n4 = 3 : 115 х 15\n(қимматли қоғозларни реализация қилиш ҚҚСдан озод этилган )\nКорхонани мулкий мажмуа сифатида сотишдан олинган даромад ялпи даромад таркибига киритилади .\nКорхонани мулкий мажмуа сифатида реализация қилишдан кўрилган зарар реализация қилинганига (чиқиб кетганига) ўхшаш бўлган активларни реализация қилишдан (чиқиб кетишидан) олинган даромад ҳисобига компенсация қилинади . Бунинг учун Фойда солиғи ҳисоб-китобига 8-«Алоҳида турдаги операциялар бўйича зарарларни кўчиришнинг ўзига хос хусусиятлари» иловаси назарда тутилган.\nКорхонани реализация қилишдан кўрилган зарарни, улар олинган солиқ давридан кейинги 10 йилга кўчириш мумкин .\nКорхонани мулкий мажмуа сифатида сотишдан олинган даромад жами даромад таркибига киритилади .


Кластер – янги усул, янгича ёндашув » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Кластер – янги усул, янгича ёндашув\n08 декабрь 2018 йил\nЖиззах вилоятида қишлоқ хўжалигига хомашё етиштиришдан тортиб тайёр маҳсулот ишлаб чиқаришгача бўлган барча жараённи бирлаштирувчи агрокластер усулини жорий этишга алоҳида эътибор қаратилмоқда. Бу илғор усул пиллачилик тармоғида дастлабки самараларини кўрсатди.\nҲозир пиллачилик тармоғида вилоятда иккита – Жиззах шаҳрида “Silk expert processing” масъулияти чекланган жамияти шаклидаги Ўзбекистон – Англия қўшма корхонаси ҳамда Зомин туманида “Зомин асл ипак толаси” масъулияти чекланган жамияти кластер усулида фаолият юритмоқда.\nЭнди пилла етиштириш, қайта ишлаш, тайёр маҳсулот чиқаришдан то экспортгача бўлган жараён ушбу икки корхона томонидан амалга оширилади. Ҳозиргача бу ишда дастлабки, аммо ишончли қадамлар қўйилди.\nПилла хомашёсини етиштириш ва қайта ишлаш, илмий-тадқиқот йўналишидаги субъектлар ўртасида бозор тамойилларига мос муносабатларни мужассамлаштирган бу корхоналарда йилнинг ўтган даврида 200 га яқин доимий, 2 минг 110 та мавсумий иш ўрни яратилди.\nПиллачилик соҳасидаги корхоналар 2023 йилнинг биринчи январигача ягона солиқ ва ягона ижтимоий тўловлардан озод қилиниши ҳамда кредитлар билан қўллаб-қувватланиши пиллачилик озуқа базасини яратиш, хомашё етиштиришни кўпайтириш, ишлаб чиқаришга замонавий технологияларни жорий этиш имкониятини кенгайтирди. Бу ислоҳотлар жараёнида пилла боқиш билан шуғулланувчи касаначиларнинг даромад солиғидан озод қилиниши, пилла мавсумидаги иш даври пенсия ҳисоблашда бир йил деб ҳисобланиши тармоқда меҳнат қилувчиларнинг манфаатдорлиги ва қизиқишини оширди.\nЖорий йилда вилоятда шартнома режасида кўзда тутилган 550 тонна ўрнига 556,8 тонна пилла хомашёси етиштирилди.\nЯратилган имкониятлар, корхоналар қуввати ҳисобга олиниб, пилла етиштиришни босқичма-босқич кўпайтириб бориш дастури ишлаб чиқилиб, ҳаётга татбиқ этилмоқда. Жумладан, Арнасой, Мирзачўл, Дўстлик, Пахтакор, Зафаробод, Ш.Рашидов, Ғаллаорол ва Фориш туманларидаги пилла етиштирувчилар билан кластер шартномаси усулида ишлаётган “Silk expert processing” қўшма корхонаси тизимида 2017-2021 йилларда 998 минг тонна барг бериш қувватига эга тут плантациялари барпо этилаётир.\nБахмал, Зомин, Зарбдор ва Янгиобод туманлари пиллакорлари билан шерикчилик қилаётган “Зомин асл ипак толаси” МЧЖ корхонаси 600 тонна пиллани қайта ишлаш қувватига эга. Айни пайтда корхонада мавсумий касаначи-пиллачилардан ташқари 100 нафар киши доимий иш билан таъминланган. Истиқболда пиллачи-касаначилар ҳисобига мавсумий ишчилар сонини 2 мингга етказиш мўлжалланмоқда.\n– Ишлаб чиқариш, қайта ишлаш, бизнес ва илмий-тадқиқот каби қайта ишлаш соҳаларини қамраб олган агрокластер усули пилла қурти маҳсулдорлигини ошириш, бу йўналишда илғор хорижий тажрибалардан фойдаланиш имкониятини яратмоқда, – дейди вилоят қишлоқ хўжалиги бошқармаси бўлим бошлиғи Абдулла Ихтиёров. – Пиллакорларимиз баҳорги қурт боқиш мавсумида Хитойдан келтирилган 1 минг 100 қути уруғни ўз вақтида жонлантирди. Парвариш агротехник талаблар даражасида ташкил этилди. Тармоқдаги янгича ёндашувлар туфайли вилоятда шартнома режасидан деярли 7 тонна кўп пилла ҳосили етиштирилди.\nИпакчиликнинг кластер усулига ўтказилиши билан боғлиқ яна бир муҳим янгилик – пилладан уч марта ҳосил олиш технологияси ўзлаштирилди. Вилоятда тажриба тариқасида олиб борилган изчил изланишлар натижасида иккинчи ёзги ҳосил учун боқилган 700 қути ипак қуртидан 35 тонна ҳосил етиштирилди.\nТажриба учинчи ёзги-кузги пилладан ҳам яхши ҳосил олиш мумкинлигини кўрсатди. Шунинг учун учинчи мавсумда иш кўламини янада кенгайтириб, 2 минг 55 қути ипак қурти уруғи парваришлаган пиллакорлар 103,2 тонна ҳосил етиштирди.\nҚишлоқ хўжалигининг бошқа тармоқлари каби пиллачиликда ҳам бу ишнинг сирини пухта биладиган миришкорлар кўп. Аммо фақат қисқа мавсумда арзимас иш ҳақи ҳисобига қурт боқиш билан шуғулланган пиллакорлар меҳнати кўзга кўринмай, рағбатлантирилмай келаётган эди. Тармоқда амалга оширилган ислоҳотлар, янгича ёндашув, янги иш усули туфайли пиллакорлар халқимиз фаровонлиги йўлида меҳнат қилаётган қишлоқ хўжалиги ходимлари қаторидан муносиб ўрин олди.


Сизнингча, Ўзбекистонда 2018 йил қандай номланади? » Ўзбекистон янгиликлари – Zamin.uz\nСизнингча, Ўзбекистонда 2018 йил қандай номланади?\nАнъанага кўра, ҳар йили Ўзбекистон Республикаси Конституцияси қабул қилинган кун муносабати билан ўтказиладиган байрам тадбирларида келаси йилга ном берилади. Ўтган йили Президентликка сайланган Шавкат Мирзиёев 2017 йилни “Халқ билан мулоқот ва инсон манфаатлари йили” деб эълон қилган эди.\nБугун, 7 декабрь куни “Ўзбекистон” анжуманлар саройида Ўзбекистон Республикаси Конституцияси қабул қилинганлигининг 25 йиллигига бағишланган байрам тантаналари бўлиб ўтади. Унда Президент Шавкат Мирзиёев 2018 йилга ном бериши кутилмоқда.\nОдамлар орасида Президент келаси йилни қандай номлаши борасида тахминлар кўп. Ижтимоий тармоқлардагиларнинг кўп қисми, айниқса, ёшлар 2018 йилни “Ёшларни раҳбарликка тайинлаш ва уларни кўллаб-қувватлаш йили” деб эьлон қилинишини хоҳлашларини ёзиб қолдирмоқдалар.\nМаълумки, Ўзбекистонда кириб келаётган йил қандай номланишига қараб алоҳида давлат дастури ишлаб чиқарилиб, маълум йўналишларга давлат маблағлари йўналтирилади. Йил номланиши муносабати билан ўша соҳага, тизимга бўлган эътибор ҳар йилгидан кучайтирилади.\nИнтернет орқали ўтказилган сўровномаларнинг асосий қисмида ёшлар Президент Шавкат Мирзиёевдан ёшларга оид йил номи қарорини кутишаётгани аён бўлди. 35 ёшдан юқори авлод вакиллари эса ижтимоий ҳимоя ва тадбиркорликка эътибор қаратилиши кутаётганларини айтишмоқда. Кўпчилик эркаклар эса тадбиркорлик йўналтирилган йил номи бўлишини истаётганликларини ёзишган.\n2018 йилнинг қандай номланиши яна бир неча соатдан сўнг маълум бўлади. Йил қандай номланишидан қатъи назар Ўзбекистон ҳар соҳада тараққий топсин, дунёга юз тутсин.\n20:45 МДҲ саммитида муҳокамалар кенгайтирилган тарзда бошланди


Абдуллоҳ ибн Аббос розияллоҳу анҳу (7)\n9 ой аввал 3246 siyrat.uz\nОламни ёритиб турган қуёшдан нур чиққанидек, ёмғир суви билан суғорилган ердан ўт-ўланлар ўсиб чиққанидек, илм билан тўлган қалб эгасидан ҳалимлик чиқиши керак. Абдуллоҳ ибн Аббос розияллоҳу анҳуда ҳам худди шу хислат бор эди. У кишидаги ҳалимлик оғзидан чиқадиган сўзлари ва ҳатти-ҳаракатларидан билиниб турарди. У ҳеч қачон дағал сўзламас эди. Бировга қўполлик билан муомала ҳам қилмаган. Оғир-вазмин, жуда ҳалим ва хушмуомала инсон эди. Қанақасига ҳалим инсон бўлмас экан, ахир у киши нубувват хонадонида тарбия топдилар-ку! Ибн Бурайда розияллоҳу анҳудан ривоят қилинади: «Бир киши Ибн Аббосни сўкди. Ибн Аббос: «Менда ўзим билган нарсани ҳамма билишини хоҳлаш, мен учун бегона бўлган бир кишининг ишини ҳоким адолат билан ечиб берганда хурсанд бўлиш ва мен яшаб турган жойда эмас, бошқа мусулмон ўлкаларда ёмғир ёғса, гарчи менинг юртимга ундан фойда бўлмаса-да, ўша ўлкага ёмғир ёққани учун хурсанд бўлиш каби баъзи хислатларим бор. Сен бўлсанг мени сўкяпсан», деди». Мана шу Ибн Аббоснинг хулқи ва ҳалимлик фазилати эди. У киши ўзини сўккан одамга мулойимлик билан, нодон кишига эса илму маърифат билан жавоб қайтарар эди. У кишига нисбаттан ёмон муомала қилган одам хоҳ ёнида бўлсин, хоҳ у кишидан йироқда бўлсин − ҳар икки ҳолатда ҳам ўша инсонга нисбаттан мулойимлик билан муносабатда бўлар эди. Унинг ортидан ёмонлаб, ғийбат қилмас эди. Маймун ибн Меҳрон розияллоҳу анҳудан ривоят қилинади:«Мен Ибн Аббоснинг: «Менга фалончи сизни ёмонлади, деган хабар етиб келганда, уни уч даражанинг бирида деб билдим. Агар у мендан юқори инсон бўлса, бу − қадрли инсон, деб қадр-қимматини ўз ўрнига қўйдим. Агар у инсон мендек бўлса, унга фазилат кўрсатиб, уни ёмонламадим. Агар мендан пастда бўлса, унга ғамхўрлик қилдим (яъни уни ҳам ёмонламадим). Мана шу менинг феъл-атворим. Кимга бу феълим ёқмаса, марҳамат, Аллоҳнинг ери кенг, кетавериши мумкин», деганини эшитганман», деди».


Тадбир шартлари "Ливерпулда Роджество"\n1.1 Тадбирнинг номи – "Ливерпулда Роджество" (бундан кейин – Тадбир).\n1.2 Тадбир ИнстаФорекс компаниялари гуруҳи (бундан кейин – Ташкилотчи) ва Liverpool FC билан ҳамкорликда ташкил этилган.\n1.3 Тадбир доирасида - Ливерпуль шаҳрида (Буюк Британия) Liverpool FC жамоасининг уйдаги ўйинига 3 та йўлланма ва VIP-чипталар ўйналади. Овқатланиш, яшаш, расмийлаштиришга керакли барча харажатларни Ташкилотчи ўз зиммасига олади.\n1.4 Тадбирни ўтказишнинг умумий муддати – 2014 йилнинг 15 сентябридан 2014 йилнинг 15 ноябригача (бундан кейин – Тадбирни ўтказиш даври).\n1.4.1 Ливерпуль шаҳрига VIP-чипталарни танлаш ўйинини ўтказиш муддати – 2014 йилнинг 15 сентябридан 2014 йилнинг 15 ноябригача.\n2.2 Тадбирда иштирок этиш учун Тадбир ўтказиш даврида ҳақиқий савдо ҳисоб-варағини 500 АҚШ долларига ёки ундан ортиққа тўлдириш ва www.instaforex.com веб-сайтида рўйхатдан ўтиш зарур. Инстафорекс клуб карталари эгаларига Тадбирда иштирок этиш учун зарур минимал депозит 400 АҚШ долларини ташкил этади.\n2.3 Иштирокчи Тадбирда биттадан ортиқ ҳисоб-варағини рўйхатдан ўтказиш ҳуқуқига эга, бу билан бош совринни қўлга киритиш учун ўз имкониятларини оширади. Бироқ, 100 тадан ортиқ ҳисоб-варағи очилгани аниқланган ҳолда талов маъмурияти мазкур мижознинг Тадбир иштирокчи ҳисоб-варақлари сонини 100 тагача камайтириш ҳуқуқига эга.\n2.4 Тадбирда A - B + C > 500.00 USD, шартини қаноатлартирувчи истаган ҳисоб-варағи иштирок этиши мумкин, бу ерда A – 2014 йил 15 сентябрдан тўлдирилган сумма, B – 2014 йил 15 сентябрдан олинган сумма, C – савдо натижаси. Агар С<0, у ҳолда шарт А - В > 500.00 USD гача соддалаштирилади. ИнстаФорекс клуб карталари эгалари учун ҳисоб-варағи A - B + C > 400.00 USD шартни қаноатлантириши керак, бу ерда A – 2014 йил 15 сентябрдан тўлдиришлар суммаси, B – 2014 йил 15 сентябрдан олинган сумма, C – савдо натижаси. Агар С<0 бўлса, у ҳолда шарт А - В > 400.00 USD гача соддалаштирилади.\n3.2 Иштирокчи савдо маслаҳатчилари ва савдо стратегияларидан чекланмаган ҳолда фойдаланишлари мумкин.\n3.3 Иштирокчи истаган пайтда Техник қўллаб-қувватлаш хизматига мурожаат қилиш воситасида ўзининг ҳисоб-варағини Swap-Free (ва аксинча) га ўзгартириши мумкин.\n4.1 Ливерпуль шаҳрида (Буюк Британия) Liverpool FC жамоасининг уйдаги ўйинига 3 та йўлланма ва VIP-чипталарни ажратиш ўйини ғолибларини аниқлаш.\n4.1.1 Тадбир ғолибларининг ҳисоб-варақлари қуйидаги схема воситасида аниқланади: ғолибни аниқлаш алротимида ҳисоб-варағининг кейинги 5 та рақамидан фойдаланилади (у 5 хоналили, 6 хоналили ёки 7 хонали бўлишидан қатъий назар). Кўрсатилган 5 та рақам VIP — сони билан мос тушганда, бу ҳисоб-варағи эгаси чипта эгаси бўлади.\n4.1.2 2014 йил 14 ноябрь, жума куни соат 23:59 да қуйидаги жуфтликлар бўйича савдоларнинг ёпилиши пайтида курсларни қайд этиш ўтказилади:\nVIP-сонининг биринчи рақами – EURUSD нинг ёпилишидаги охирги рақам\nVIP-сонининг иккинчи рақами – GBPUSD нинг ёпилишидаги охирги рақам\nVIP-сонининг учинчи рақами – USDJPY нинг ёпилишидаги охирги рақам\nVIP-сонининг тўртинчи рақами – USDCHF нинг ёпилишидаги охирги рақам\nVIP-сонининг бешинчи рақами– USDCAD нинг ёпилишидаги охирги рақам\n4.1.3 Агар генерацияланган VIP-сон билан мос тушган ҳисоб-варағили Иштирокчи бўлмаса, у ҳолда ундан кейинги ёки ундан олдинги ҳисоб-варағи ғолиб деб тан олинади. Ғолиблар энг катта депозит тамоили бўйича танлаб олинади, у A - B + C формула бўйича ҳисобланади.\n4.1.4 Агар шу тарзда генерацияланган VIP-сон билан бир неча рақамлар мос тушса – 5-хонали ҳисоб рақами 6 хонали ҳисоб рақамининг биринчи рақамини ташлаб юбориш натижаси ва 7 хонали савдо ҳисоб-варағида биринчи икки рақамни ташлаб юбориш натижаси, у ҳолда бош совринлар - 3 та йўлланма ва Ливерпуль шаҳрида (Буюк Британия) Liverpool FC жамоасининг уйда ўтказиладиган бир ўйинига 3 та йўлланма ва VIP-чипталар - энг катта депозитли ҳисоб-варақлари эгаларига тегишли бўлади (энг катта депозит A - B + C формула бўйича аниқланади).\n5.1 Иштирокчиларнинг танлов ҳисоб-варақлари чиққан мамлакатлар ва ҳудудларнинг статистикаси эълон қилиниши мумкин.\n6.1 Умумий қоидалар\n6.1.1 Тадбир ғолиблари тадбир ва ўйин натижалари эълон қилингандан сўнг 20 кун мобайнида Ташкилотчи билан совринни олиш санаси, вақти ва жоийини телефон орқали келишадилар.\n6.1.2 Савдо ҳисоб-варағи-ғолиблар аниқлангандан сўнг Ташкилотчи Иштирокчилар тўғрисидаги ахборотни, шунингдек уларнинг мазкур қоидаларнинг 2.1-2.3 бандларига мувофилигининг ҳаққонийлигини текширади. Агар бирорта маълумот ҳақиқий бўлмаса, шунингдек агар иштирокчилар Тадбирда иштирок этиш ҳуқуқига эга бўлмасалар, ўйин ҳақиқий деб тан олинмайди.\n6.2 Тадбирнинг бош совринини – Ливерпуль шаҳрида (Буюк Британия) Liverpool FC жамоасининг уйидаги ўйинига йўлланмалар ва VIP-чипталарни олиш.\n6.2.1 VIP-чипталар ғолиблар билан келишувга мувофиқ Ливерпуль шаҳрида (Буюк Британия) топширилиши ёки дунёнинг исталган нуқтасига етказиб берилиши мумкин.\n6.2.2 Тадбир Ғолибларига совринларни топшириш фақат уларнинг шахсини тасдиқловчи паспорт ёки бошқа ҳужжат кўрсатилганда ва қабул қилиш-топшириш далолатномаси қуйидаги маълумотларни кўрсатган ҳолда имзоланганда амалга оширилади: иштирокчининг фамилияси, исми, отасининг исми, туғилган санаси, паспорт маълумотлари. аҳоли пунктининг коди, албатта кўрсатилган алоқа телефон рақами. Юқорида санаб ўтилган маълумотлардан исталганини тақдим этишни рад этиш ғолибни совринни лиш ҳуқуқидан маҳрум қилади.\n6.2.3 Агар Тадбир Ғолиби совринни мустақил олиш имконига эга бўлмаса, топшириш шартномаси асосида бошқа шахсга тузилиши мумкин.\n6.2.4 Соврин олинган пастдан бошлаб Тадбирнинг истаган Иштирокчиси амалдаги қонунчиликда белгиланган барча солиқлар ва бошқа мавжуд мажбурий тўловларни тўлаш мажбуриятини зиммасига олади.\n6.2.5 Чипталарни Ғолибнинг яшаш манзилига етказиб бериш, ҳамда барча тегишли овқатланиш, Ливерпуль шаҳрида (Буюк Британия) яшаш ва расмийлаштириш бўйича харажатларни Инстафорекс компанияси ўз зиммасига олади. Бироқ Ғолиб ўз зиммасига солиқлар ва божхона йиғимлари бўйича ҳаражатларни олади.\n7. З Якуний қоидалар\n7.1 Ташкилотчи Тадбирни ўтказиш билан боғлиқ маълумотларни ва ахборотни рухсатсиз фойдаланишдан ҳимоя қилиш чораларини кўради ва Тадбирни ўтказиш билан боғлиқ ахборотни учинчи шахсга тақдим этишга мажбур эмас.\n7.2 Иштирокчининг Тадбирда иштирок этишининг ўзи у ғолиб бўлганда унинг қуйидагиларга розилигидан далолат беради:\nинтервьюга, шу жумладан радио, телевидение, бошқа оммавий ахборот воситаларида;\nТашкилотчи томонидан реклама мақсадларида унинг тасвиридан фойдаланишга (фотосуратларидан ва бошқ.);\nунинг исми, фамилияси танлов Ташкилотчиси томонидан реклама мақсадларида қўшимча тўловсиз фойдаланишлигига;\nмазкур бандда кўрсатилган объектлардан фойдаланилган ҳолда тайёрланган реклама материалларига тегишли барча муаллифлиқ ҳуқуқлари Ташкилотчиники бўлади.\n7.3 Тадбирни ўтказиш ва унинг натижалари муносабати билан юзага келадиган келиши мумкин бўлган барча жанжаллар ва келишмовчиликлар музокаралар йўли билан ҳал қилиниши лозим.\n7.4 Тадбирда иштирок этиш Иштирокчиларнинг уни ўтказиш шартлари ва қоидалари билан таншиганликни ва тўла розиликни англатади.\n7.5 Агар Тадбир Ғолиби уни ўтказишнинг барча шартларига ва қоидаларига амал қилишдан бош тортса, у ҳолда унинг Тадбирда иштирок этиши бекор қилиниши лозим.\n8. Тадбир шартлари тили\n8.1 Шартларнинг асосий тили инглиз тили ҳисобланади.\n8.2 Компания мижозларига қулай бўлиши учун Тадбир шартларининг бошқа тилларга таржимаси тақдим этилиши мумкин. Мазкур таржима мутлақо ахробот хусусиятига эга бўлади.\n8.3 Тадбир шартларининг инглиз тилидаги версияси билан уларнинг таржимаси ўртасидаги ҳар қандай фарқлар аниқланганда инглиз тилидаги версияси устувор ҳисобланади.


Тожиклар гаровга олинди, мухолифатчи ҳибс қилинди\nНаримон Тулеев (қизил кийимда) пайшанбадан жумага ўтар кечаси, соат бирга яқин озод қилинди.\nҚирғизистонда пайшанба куни кечга яқин ва жумага ўтар кечаси жамоатчиликни ташвишга солган икки воқеа содир бўлди.\nБоткенда тожикистонликлар гаровга олинди\nПайшанба куни тушдан кейин Боткен вилоятининг Қорабоғ қишлоқ округига қарашли дўстлик қишлоғи аҳолиси Қирғизистонга бозор қилиш учун келган 16 нафар тожикистонликни гаровга олди.\nРасмий маълумотда айтилишича, қишлоқнинг 150-200 нафарга яқин аҳолиси тожиклар Тожикистон ҳудудида қўлга олинган уч нафар қирғизистонлик озод этилгачгина қўйиб юборилишини билдирган.\n20 июн куни Тожикистоннинг Исфара туманида 30 кило қизил симоб олиб юрган уч нафар қирғиз фуқароси милиция томонидан қўлга олинган эди.\nТожикистонликларни гаровга олганлар мана шу уч кишининг яқин қариндошлари экани айтилмоқда.\nБоткен вилоят губернатори матбуот котиби Кубатбек Айбашевнинг айтишича, кечга яқин гаврога олинган тожикистонликлар қўйиб юборилган.\n-Губернатор ўринбосари Саиджон Эратов, милиция, прокуратура, миллий хавфсизлик ходимлари аҳоли орасида тушунтириш ишлари олиб борди. Натижада Дўстлик қишлоғи аҳолиси гаровга олинган тожикистонликларни озод қилди, -деди Кубатбек Айбашев.\nТожикистонликларни гаровга олган боткенликларга нисбатан жиноят ишлари очилмаган.\nАйни пайтда Тожикистон томони билан қўлга олинган қирғизистонликларни ҳибсдан озод қилиш масаласи муҳокама этилмоқда.\nРасмий маълумотга кўра, қирғиз-тожик чегарасидаги вазият тинч ва бу ерда тўқнашувлар содир этилгани тўғрисидаги хабарлар асоссиздир.\nМухолифатчи депутат ярим тунда ҳибс қилинди\nПайшанбадан жумага ўтар кечаси қирғиз парламентининг мухолифатдаги депутати, Бишкек шаҳрининг собиқ мэри Наримон Тулеевни ўз уйидан ҳуқуқ-тартибот тузилмаларининг 20 чоғли қуролланган ходими олиб чиқиб кетган.\nТулеев тарафдорлари ва 20га яқин депутат ярим тунда Қирғизистон бош прокуратураси олдига йиғилиб, норозилик намойиши ўтказди. Хабарларга кўра, Тулеев сўроқ қилинаётган бино атрофи милициянинг кучайтирилган гуруҳи томонидан қўриқланган, бино атрофидаги кўчаларда эса ҳаракат тўхтатилган. Орадан тўрт соатдан ортиқ вақт ўтгач Наримон Тулеев озод қилинди.\nҚирғизистон Бош прокурори Аида Салянова 22 июн куни Наримон Тулеевга қарши "коррупция" айби билан жиноят иши очилганини ва шунинг учун ҳам депутат сўроққа олиб келинганини билдирди.\nНаримон Тулеев эса матбуотга ўзининг ҳибс қилиниши парламентдаги ҳукуматга ишончисизлик билдириш ҳаракатига қўшилгани билан боғлиқ экани ҳақида маълумот берди.\nМухолифатчи депутатлар Қамчибек Ташиев ва Феликс Кулов “Тулеевни ҳибс қилиш орқали ҳукумат ишончсизлик билдириш ҳаракатини бошлаган депутатларни чўчитиб қўймоқчи бўлди”, деб ҳисоблайди.\nҚирғиз парламентида пайшанба куни Қирғизистон ҳукуматига ишончсизлик билдириш юзасидан имзо йиғиш жараёни бошланган эди.\nҚирғиз жамиятида нуфузли ва халқ орасида катта обрўга эга бўлган Нариман Тулеев ҳуқуқ-тартибот тузилмалари томонидан Бишкек шаҳрига ҳокимлик қилган 2010 йилда коррупцияга аралашганликда айбланиб келинади. Бироқ унга нисбатан жиноят иши юзасидан тергов олиб бориш Тулеев депутат сифатида даҳлсизлик мақомига эгалиги учун вақтинча тўхтатиб қўйилган.


Ўзбекистон Коллектив хавфсизлик шартномаси ташкилотининг Парламент ассамблеяси мажлисларида кузатувчи давлат сифатида иштирок этиши мумкин дея хабар қилмоқда Российская газета. Россия Давлат думаси спикери Вячеслав Володин Олий Мажлис Сенати спикери Ниғматилла Йўлдошевга бу ҳақидаги таклиф билан чиқди.\nМосквадаги учрашувда Володин ўтган йиллар давомида Ўзбекистона ва Россия давлатлари ўртасидаги парламентлараро муносабатлар яхши ривожланганани таъкидлади. Шу муносабат билан у эндиликда муносабатларни КХШТ доирасида ҳам ривожлантиришни таклиф этди.\nВолодин агар Ўзбекистон делегацияси ассамблеянинг мажлисларида иштирок этса Давлат думаси буни маъқуллашини айтиб ўтди.\nШунингдек, Ўзбекистон парламенти билан хавфсизлик, наркотрафикка қарши курашишда тажриба алмашишни таклиф қилди.\nҲозирда мазкур ташкилотда Афғонистон ва Сербия кузатувчи давлатлар мақомига эга. КХШТга Россия, Арманистон, Белоруссия, Қозоғистон, Қирғизистон ва Тожикистон давлатлари аъзо. Ўзбекистон мазкур ташкилотда 2012 йил декабрь ойида аъзоликни тўхтатган.\nЖириновский: Собиқ Иттифоқ республикалари Россияга кўнгилли қўшилиши тарафдориман


Жасур Умиров 15 кунлик қамоқдан сўнг: Обрўйимни ижод ва меҳнат билан тикламоқчиман | Ўзбекистон ва жахон янгиликлари\nЖасур Умиров 15 кунлик қамоқдан сўнг: Обрўйимни ижод ва меҳнат билан тикламоқчиман\nЎзбекистон 13 май 13:55 1 057\nФото: Жасур Умиров\nЎзи ёқтирган қизни унга эрга беришмаётгани учун танишига таҳдид қилган ва 15 суткага қамалган хонанда Жасур Умиров журналист Жасур Ҳамроевга интервью берди. Хонанда интервью давомида қамоқдаги 15 кунлик ҳаёти қандай кечгани, оғир дамда ўзида қандай таскин бергани ва келгусидаги режалари ҳақида сўзлаб берди.\n«Биринчи куни қамоқхонада кўзимни очиб жинни бўлиб қолаёздим. ‘Мен қаердаман? Шундай санъаткорни синдирмоқчи бўлишди’, деб ўйлаб четдан ўзимга назар солдим.\n‘Жасур сен кучлисан, ҳозир мана шу ерда синсанг, кейин ўзингни ўнглай олмайсан’, дея ўзимга далда бердим.\nОта-онамга қийинчилик туғдирдим, деб ўйладим. Олдин кимнидир сўкса қамаб қўйишларини билмасдим. Бундай ҳаракатлар учун ҳам қамалиш мумкинлигини тушуниб етдим. Мен ҳаракатларимни севги учун кураш деб изоҳлайман. Қилган ишимга ачиндим.\nҚамоқда ўтириб, халқни, мухлисларимни, сўнг ўзимни ўйладим.\nОбрўйимни кўпроқ ижод билан, меҳнат билан тикламоқчиман. Бу нарса одамларни эсидан чиқиб кетади. Бундан баттар нарсалар ҳам унутилган», — дейди хонанда.\nУстингиздан шикоят қилган йигитнинг ўрнида сиз бўлганингизда қандай йўл тутган бўлардингиз?» деган саволга хонанда қуйидагича жавоб берди:\n«Мен кечирувчанман. Уни кечирардим. Биз у билан қўшнимиз. Кўз-кўзга тушади. Қўшничилик ҳурмати учун ҳам кечирардим. Қамоқда ўтирган пайтим, чиқсам ундан ўч олиш фикри ҳам келди. Лекин ўйлай-ўйлай бу вазиятда энг тўғри йўл кечириш эканлигини англаб етдим. У инсонлар қасдлашишга арзимайди».\n«Оғир дамларда ҳеч ёнимда ҳеч қайси дўстларимни кўрмадим. Қамалганимда уларнинг ҳаммаси йўқолиб қолишди. Санаъаткорлар орасида дўстларим йўқ. Улар билан фақат салом-алик қиламиз», — дейди хонанда бошига иш тушганида дўстлари далда бергани ёки йўқлиги ҳақидаги саволга жавобан.\n«Бундан кейин умуман ижодни тўхтатмайман. Ҳозирда янги тароналаримга клип олиш билан бандман. Мухлисларимга кетма-кет янги ижод намуналарини тақдим эта бошлайман», — дейди Жасур Умиров келгусидаги режалари ҳақида гапирар экан.


Бу йил Қатарда бўлиб ўтадиган футбол бўйича жаҳон чемпионати ўйинлари учун чипталар нархлари эълон қилинди. Бу ҳақда ФИФА хабар берди.\nСотувларнинг биринчи босқичи 8 февралгача давом этади. Бу вақт оралиғида футбол мухлислари ФИФА расмий сайти орқали чипталарни харид қилишга ариза беришлари мумкин. Фақат бунда жой номаълумлигича қолади. Агар аризалар сони керакли миқдорда ошиб кетса, чипталар қуръа орқали аниқланади.\nГуруҳ босқичи ўйинлари чипта нархлари: маҳаллий аҳоли учун 40 қатар риёли (11 доллар), хорижликлар учун 250-800 риёлгача (69-220 долларгача). Финал ўйини чипталари маҳаллий аҳолига 750 риёл (206 доллар), чет элликларга 2200-5850 риёл (604-1,6 минг доллар)гача сотилади.\nҚатардаги жаҳон чемпионати 2022 йил 21 ноябрдан 18 декабргача ўтказилиши режалаштирилган. Бу араб мамлакатларида бўлиб ўтадиган илк мундиал ҳисобланади.


Божхона учун ҳужжатлар ва ҳисоботларнинг янги шакллари тасдиқланди | NORMA.UZ\nБожхона учун ҳужжатлар ва ҳисоботларнинг янги шакллари тасдиқланди\nДавлат божхона қўмитасининг қарори (Адлия вазирлиги томонидан 2016 йил 12 апрелда 2778-сон билан рўйхатдан ўтказилган) билан Божхона иши соҳасида қўлланиладиган айрим ҳужжатлар ва ҳисоботлар шакллари тасдиқланди.\nҲужжат билан божхона иши соҳасида қўлланиладиган қуйидаги 24 та ҳужжатлар ва ҳисоботлар шакллари тасдиқланди:\nТоварни реэкспорт божхона режимига жойлаштиришга рухсатнома бериш тўғрисида ариза;\nТоварни реэкспорт божхона режимига жойлаштиришга рухсатнома;\nТоварни вақтинча олиб чиқиш божхона режимига жойлаштиришга рухсатнома бериш тўғрисида ариза;\nТоварни вақтинча олиб чиқиш божхона режимига жойлаштиришга рухсатнома;\nТоварни вақтинча олиб кириш божхона режимига жойлаштиришга рухсатнома бериш тўғрисида ариза;\nТоварни вақтинча олиб кириш божхона режимига жойлаштиришга рухсатнома;\nТоварни божхона ҳудудидан ташқарида қайта ишлашга рухсатнома бериш тўғрисида ариза;\nТоварни божхона ҳудудидан ташқарида қайта ишлашга рухсатнома;\nТоварни божхона ҳудудида қайта ишлаш учун рухсатнома бериш тўғрисида ариза;\nТоварни божхона ҳудудида қайта ишлашга рухсатнома;\nТоварни реимпорт божхона режимига жойлаштиришга рухсатнома бериш тўғрисида ариза;\nТоварни реимпорт божхона режимига жойлаштиришга рухсатнома;\nТоварни давлат фойдасига воз кечиш божхона режимига жойлаштиришга рухсатнома бериш тўғрисида ариза;\nТоварни давлат фойдасига воз кечиш божхона режимига жойлаштиришга рухсатнома;\nТоварни йўқ қилишга рухсатнома бериш тўғрисида ариза;\nТоварни йўқ қилишга рухсатнома;\nТоварни йўқ қилиш далолатномаси;\nТранспорт воситасига товарларни божхона пломбалари ва муҳрлари остида ташишга якка тартибда рухсат бериш тўғрисидаги гувоҳнома бериш ҳақида ариза;\nТранспорт воситасига товарларни божхона пломбалари ва муҳрлари остида ташишга конструкция тури бўйича рухсат бериш тўғрисидаги гувоҳнома бериш ҳақида ариза;\nТранспорт воситасига товарларни божхона пломбалари ва муҳрлари остида ташишга рухсат бериш тўғрисидаги гувоҳнома;\nШахсий кўрик баённомаси;\nЭркин омборга жойлаштирилган товарлар ва уларнинг ҳаракати тўғрисида ҳисобот;\nБожхона омборига жойлаштирилган товарлар ва уларнинг ҳаракати тўғрисида ҳисобот;\nБож олинмайдиган савдо дўконидаги товарлар ва уларнинг ҳаракати бўйича ҳисобот.\nҚарор 2016 йил 21 апрелдан кучга киради.


"Суриядаги исёнчилар орасида ўзбеклар ҳам бор"\nҲукумат қўшинларига қарши урушаётган суриялик исёнчиларга ёрдам бериш учун дунёнинг турли мамлакатларидан, хусусан, асли Ўзбекистондан бўлган исломий жанггарилар етиб келган.\nБу ҳақда The Guardian газетасининг мухбири Мартин Чулов Австралиянинг АВС радиосига берган интервюсида гапириб берган.\nЧуловнинг айтишича, Сурияда тўқнашув бошланган 18 ой бадали у биринчи марта ўз кўзлари билан пухта тайёргарлик кўрган, бекаму кўст қуролланган ва тўғридан-тўғри жанг майдонига отланишга шай бўлган жанггариларни кўрган.\n- Улар чет эллик мухбирлар билан суҳбатлашиб ўтирмадилар, бироқ исёнчиларга ўзларининг Саудия Арабистони, Сенегал, Жазоир, Ўзбекистон ва Чеченистондан келганларини айтишибди, - дейди Мартин Чулов.\nThe Guardian мухбири бу одамларнинг ўта диндор ва азму қарорда қатъий эканини, улар сафида эса темир интизом ўрнатилганини таъкидлайди.\nАйни пайтда Чулов суриялик исёнчилар “қўшимча куч”ни бироз асабий қабул қилганини, чунки бу кишиларнинг Башар Ассад режимига қарши курашаётган маҳаллий аҳоли вакиллари кўзлаган мақсаддан фарқланувчи ўз вазифалари борлигини англашларини қўшимча қилди.\n- Кеча оқшом маҳаллий исёнчилар анчагача бу масалани муҳокама қилишди. Кейин “Ғарбдан ҳеч қандай қўллов бўлмаётганидан кейин исломийлар ёрдами ортиқчалик қилмайди”, деган қарорга келишди, - дейди Чулов.\nThe Guardian мухбирига кўра, исёнчилар: “Исломийлар умумий қўмондонлигимиз буйруқларига бўйсунишга рози бўлишди”, деб айтишган.\nАйни пайтда, Чуловга кўра, исёнчилар исломийларнинг ортидан Ҳалабга учқичларни уриб туширадиган кўчма зенит-ракета комплекслари етиб келишига умид қилаётибдилар. Бунга суриялик мухолифатчилар шу кунда ўта мухтож бўлиб турганини қайд этган мухбир Сурия авиацияси исёнчилар қароргоҳларини муттасил равишда бўмбалаётганини, бу хавф бартараф қилинмагунича мамлакатдаги энг йирик шаҳарларидан бири бўлмиш Ҳалаб учун жангда муваффақиятга эришиш ўта қийин бўлишини гапириб берган.\nАввалроқ Суриянинг Идлиб вилоятида ҳам олдин Ироқдаги АҚШ қўшинларига қарши урушган чет эллик исломийлар пайдо бўлгани ҳақида хабарлар пайдо бўлганди.\nБундан ташқари, Сурия шимолида Ливиядаги фуқаролар уруши фахрийлари етакчилигида “Уммат бригадаси” тузилгани ҳақида ҳам маълумотлар бор.


Халқ таълими вазирлиги «онлайн дарслар» ҳақида тушунтириш берди - Zamin.uz\n18:13 / 19 марта 2020\nХалқ таълими вазирлиги «онлайн дарслар» ҳақида тушунтириш берди\nХалқ таълими вазирлиги «онлайн дарслар» масаласида қуйидагиларни тушунтиришни лозим деб топди.\nХалқ таълими вазирлиги ва миллий телерадиокомпания таркибидаги телеканаллар ҳамкорликда видеодарсларни суратга олиш ишларини олиб бормоқда. Бу ҳақдаги маълумотлар вазирлик ижтимоий тармоқлари ва ОАВларда берилиб борилди.\nВидеодарслар яқин кунлар ичида «Оилавий», «Маданият ва маърифат», «Дунё бўйлаб» ва «Ёшлар» телеканалларида ҳамда Халқ таълими вазирлиги расмий сайти (www.uzedu.uz) ва ижтимоий тармоқлардаги саҳифаларида (@uzedu) намойиш этилади. Яъни видеодарслар нафақат интернет тармоғида, балки телеканаллар орқали намойиш этилади.\nХалқ таълими вазирлиги ўқитувчиларга алоҳида видеодарслар тайёрлаш ва уларни тарқатиш бўйича ҳеч қандай кўрсатма бермаган. Ҳудудларда видеодарс олишга ўқитувчиларни норози қилган ҳолда жалб қилиш ва турли ҳужжатларни тўлдиришни талаб қилишга қатъиян чек қўйиш бўйича қўшимча топшириқлар берилди.\nШу билан бирга, агар юқорида келтириб ўтилган ҳолатлар сиз билан содир бўлаётган бўлса ёки шу тўғрисида маълумотга эга бўлсангиз содир этилаётган ҳудуд ва мактабни аниқ кўрсатган ҳолда Халқ таълими вазирлигига мурожаат қилиш сўралган.\nонлайн дарслар телеканал\nТвиттерда #NavoiyDay ҳештеги дунё трендига олиб чиқилди


ИЛМ ВА МАЪРИФАТ ЙЎЛИ ЁРУҒДИР (РАДДИЯ ЎРНИДА)\nКеча “BBC”нинг ўзбек хизмати сайтида “Ўзбекистон: Ислом академиясида рўмоли билан ўқий олмаган Луиза Мўминжонова Туркияга ўқишга кирди” сарлавҳали мақола эълон қилинди. Ушбу мақолани юртимиздаги айрим сайтлар ҳам ҳеч бир таҳлилий ёндашувсиз кўчириб, чоп этди.\nМуборак Ҳадиси шарифда “Илмни Чиндан бўлса-да изланг”, дейилади. Шу боис, аввало, илмсевар ҳамюртимизни Истанбулдаги Мармара университети талабаси бўлгани билан қутлаймиз. Албатта, мамлакатимиз таълим соҳасида олиб борилаётган кенг қамровли ислоҳотлар натижасида юртимиз ёшлари жаҳоннинг энг нуфузли олий ўқув юртларида илм олиш имконига эга бўлаётганини эътироф этиш жоиз. Аммо айрим оммавий ахборот воситалари ҳали-ҳануз юртимиздаги тинчлик-хотиржамликни бузиш, одамлар қалбига иғво солишга интилиб, аслида, ижобий янгилик ёки мувафаққиятни ҳам “қора” рангда кўрсатишга интилаётганини тушуниш қийин.\nАввал хабар қилганимиздек, “Ўзбекистон халқаро ислом академиясининг расмий баёноти”да биринчи курсга қабул қилинган собиқ талаба Луиза Мўминжонованинг талабалар сафидан кўп миқдорда ўқув соатларини қолдиргани сабаб четлаштирилгани ҳамда Ўзбекистон Республикаси қонунларига кўра, маълум муддатдан сўнг талабалар сафига тикланиш ва ўқишини давом эттириш учун мурожаат қилиши мумкинлиги хусусида маълумот берилганди.\nШу нуқтаи назардан, мазкур мавзуга яна бир бор тўхталиб ўтишни жоиз топмадик. Бироқ ёш талабанинг илмга рағбатини такрор қутлаган ҳолда унинг янги олий таълим муассасасидаги ўқишига ривож тилаймиз.\nМуҳим жиҳати эса, ҳар қандай оммавий ахборот воситасига бирор шахс ёки миллатнинг ўзлигига шунчаки мулоҳаза билан бўлса-да, тегиб бўлмаслигини эслатиш лозим. Зотан, ўзини маънавий етук ҳисоблаган шахс ёки давлат миллатнинг она тили каби кийиниш маданияти ва урф-одатини ҳам миллий ўзлик сифатида қадрламоғи шарт!\nБунга ҳақиқий маърифатпарвар дин ҳисобланган Исломдан истаганча мисол топиш мумкин. Динимиз ўз номидан келиб-чиқиб, кишиларни тинчлик, маърифат, одобга чорловчи мўътадил ва бағрикенг диндир. Шу ўринда таъкидлаш керакки, ислом фақат диний аҳкомлар ва ақидалардан иборат эмас, балки у жамиятни ислоҳ қилиш ва кишилар маънавиятини бойитишга хизмат қиладиган диний-ахлоқий таълимот, ҳаётий-ахлоқий ўгитларни ўзида мужассам этган ҳамдир.\nАммо, айрим динни ниқоб қилиб, ўз манфаати ёки қарашларини бутун жамиятга сингдирмоқчи бўлаган кимсалар доимо одамларни чалғитишга ўринади. Табиийки, инсон фитратида илм-маърифатга, зиёга интилиш, тараққиёт ва янгилик ахтариш устувор. Ҳар қандай янги фикр, янги ташаббус ва инсоннинг ўзлигига хосликни инкор қилиш эса мутаассибликка олиб боради.\n“Мутаассиблик” луғатда – бир нарсага қаттиқ боғланиб, кўр-кўрона эргашиш, ашаддий тарафкашлик, бир фикрда қаттиқ туриб олиш каби маъноларни англатади. Ҳозирги кунда аксарият исломшунос олимлар “мутаассиблик, гарчи далил кўриниб турган бўлса ҳам, бир томонга мойиллик туфайли ҳақни рад этишдир” дея таърифлашган.\nМутаассибликнинг турли ҳолатларини ҳозирда жамиятимиз ҳаётида ҳам учратиш мумкин. Масалан, айрим ёшларнинг кимгадар тақлид қилиб кийиниши, ўзини тутиши, тушуниб-тушунмай диний масалаларда баҳслашишида кўриш мумкин. Бу ҳолат эса, илмий жиҳатдан етарлича билим ва кўникмага эга бўлмаган айрим ёшларнинг кўп ҳолларда чалғишига ҳам олиб келаётгани ҳақиқат.\nШу нуқтаи назардан, 2017 йил 15 июнь куни Тошкент шаҳрида бўлиб ўтган “Ижтимоий барқарорликни таъминлаш, муқаддас динимизнинг софлигини асраш – давр талаби” мавзусидаги халқаро анжуманда мамлакатимизда ижтимоий барқарорликни таъминлаш, Ислом дини софлигини сақлаш ва жамиятдаги соғлом муҳитни мустаҳкамлашга устувор аҳамият қаратилганди.\nАнжуманда давлатимиз раҳбари Ш.Мирзиёев алоҳида таъкидлаганди: “Бизни ҳамиша ўйлантириб келадиган яна бир муҳим масала – бу ёшларимизнинг одоб-ахлоқи, юриш-туриши, бир сўз билан айтганда, дунёқараши билан боғлиқ. Бугун замон шиддат билан ўзгаряпти. Бу ўзгаришларни ҳаммадан ҳам кўпроқ ҳис этадиган ким – ёшлар. Майли, ёшлар ўз даврининг талаблари билан уйғун бўлсин. Лекин айни пайтда ўзлигини ҳам унутмасин. Биз киммиз, қандай улуғ зотларнинг авлодимиз, деган даъват уларнинг қалбида доимо акс-садо бериб, ўзлигига содиқ қолишга ундаб турсин”.\nҲар бир халқнинг қадр-қиммати, башарият тарихида тутган ўрни ва мақоми унинг жаҳон илм-фани ва маданияти ривожи, умумбашарий тамаддун ва тараққиётга қўшган ҳиссаси билан белгиланади. Шу нуқтаи назардан, кўҳна ва бой тарихимиз, миллий қадриятларимиз, аждодларимиз яратган бетакрор илмий-маънавий, диний-маърифий мерос дунё миқёсида эътироф этилган. Демак, бугунги ёшларимиз ҳам, энг аввало, ўз маданияти ва ўзлигини англашга интилса, маърифатнинг ёруғ манзилларига етишига ишонамиз.


ЎзА - Унинг фотосуратлари оддий, самимий, ҳаётий\n08.05.2018 19:51 Чоп этиш версияси\n9 май – Хотира ва қадрлаш куни муносабати билан ташкил этилган мазкур кўргазмада фотомусаввир Виктор Сваричевскийнинг суратлари билан танишиш мумкин.\nВ.Сваричевский 1941 йили Тошкент шаҳрида шифокорлар оиласида дунёга келган. Кўп йиллар мобайнида етакчи оммавий ахборот воситаларида фаолият кўрсатган Виктор Владимирович тезкор ва моҳир фотожурналист сифатида медиа соҳа ходимлари эътиборини қозонган эди. Унинг ижодий ишлари оммавийлиги ҳамда ҳужжатли характерга эга экани билан қадрланарди.\nВ.Сваричевскийнинг ижодида ишчи ва деҳқонлар, зиёлилар, Иккинчи жаҳон уруши фахрийларининг меҳнати ва ҳаёти ҳаққоний акс эттирилган. Бадиий фотография устаси сифатида у турли мавзу, жанр ва сюжетларни мураккаб композицион ва ракурс ечимларида берар эди. Айниқса, оқ-қора рангдаги фототасвирларда ҳақиқий ижодкорга хос жиҳатлар – нур ва соя, ракурс ва юз ифодаси, пластика ва чизиқлар ўйинидан, уларнинг бири-бирига муносабатидан моҳирлик билан фойдалана олган эди.\nУмрининг сўнгги нафасигача касбига содиқ қолган фотоижодкор ўз бурчини сидқидилдан бажаришга астойдил интилди. Бу жиҳатлар муаллифнинг мазкур кўргазма экспозициясидан ўрин олган "Ота", "Уста ёнида", "Қиз", "Боғбон", "Ҳордиқ", "Учрашув", "Кайфият", "Далада тушлик", "Дўстлар даврасида" каби кўплаб ҳаётий, меҳрга йўғрилган фоторепортажларида, портрет суратларида акс этган.


Фарзандлари соғлом юрт қудратли бўлур. Дарҳақиқат, спорт ва жисмоний тарбия билан шуғулланган ёшлар соғлом, тетик ва албатта, эркин фикрлайдилар.\nАйниқса, жорий йилнинг 19 март санасида Президентимиз томонидан ўтказилган видеоселектор йиғилишида белгилаб берилган 5 ташаббуснинг иккинчиси ҳам бевосита ёшларни жисмоний чиниқтириш, уларнинг спорт соҳасида қобилиятини намоён қилишлари учун зарур шароитлар яратишдир.\nБу борада Ўзбекистон “Миллий тикланиш” демократик партияси ҳам самарали фаолият олиб бормоқда. Партиянининг уставида ҳам ёшларга оид давлат сиёсатини қўллаб-қувватлаган ҳолда ўз дастурида ёшларни ҳар томонлама камол топтириш, барча тоифадаги ёшларнинг таълим олиш, меҳнат қилиш, маданият, спорт билан шуғулланиш, уларга тиббий хизмат кўрсатилиши ва ижтимоий қўллаб-қувватланиши имкониятларини кенгайтириш борасидаги сайъ-ҳаракатларни қўллаб-қувватлаш, ёшларга юксак ахлоқий хусусиятларга эга бўлган ҳар бир шахсга хос бўлган бурч, тўғрилик, ўз Ватанига муҳаббат ва садоқат ҳиссини сингдириш каби эзгу мақсадларни амалга ошириш белгилаган.\nЯқинда Кармана саноат ва иқтисодиёт касб-ҳунар коллежида ёшларнинг спорт билан шуғулланишлари, улар ўртасида соғлом турмуш тарзини тарғиб этиш мақсадида спорт мусобақалари ташкил этилди. Жумладан, ёшлар спортнинг шахмат, шашка, югуриш, мини футбол турлари бўйича ўзаро беллашдилар. Ушбу тадбирда халқ депутатлари Кармана туман Кенгашига ЎзМТДПдан сайланган депутатлар Машраб Тошев ва Жасур Йўлдошевлар ҳам фаол иштирок этишди.\n– Бугунги тадбир ёшларни жисмоний чиниқтириш, уларнинг спорт соҳасида қобилиятини намоён қилишлари учун зарур шароитлар яратиш мақсадида спорт мусобақалари ташкил этилди, – дейди депутат, ЎзМТДП Кармана туман кенгаши раиси Машраб Тошев. – Мусобақаларда ёшларимиз фаол иштирок этишиб, ўз иқтидорларини намойиш этишди. Тадбир якунида барча ғолиб ва совриндорларга партия ташкилотимизнинг эсталик совғалари топширилди.\nАлбатта, бугун юртимизда соғлом турмуш тарзини тарғиб қилишга алоҳида эътибор қаратилган. Буни Зарафшон шаҳрида 3 июнь – Халқаро велосипед куни муносабати ЎзМТДП шаҳар кенгаши, шаҳар Хотин-қизлар қўмитаси, жисмоний тарбия ва спорт бўлими билан ҳамкорликда ўтказилган веломарафон мусобақасида ҳам кўриш мумкин. Унда корхона, ташкилот, муассасалардан 100 нафарга яқин ҳаваскорлар иштирок этишди.\nХотин-қизлар ўртасида фаол ва соғлом турмуш тазини тарғиб қилиш, уларни жисмоний камолотга етказиш, иштирокчиларда спорт маҳоратини ошириш, экологик жиҳатдан уларнинг хавфсизлигини таъминлаш мақсадида ўтказилган мазкур велопойгада халқ депутатлари Зарафшон шаҳар кенгаши депутати Дилнавоз Носирова ўз ёш тоифасида фахрли 3-ўринни қўлга киритди.\n– Тўғриси, велосипедни болалигимда ҳайдагандим. Қишлоқда ўсганиб боис, ўшанда укаларимнинг велосипедига қизиқиб, ҳайдашни ўрганганман. Велосипед экологик безарар, саломатлик учун кони фойда транспорт воситаси бўлганлиги сабабли, ундан фойдаланувчилар сони тобора ортиб бормоқда. Унга ёқилғи ҳам талаб этилмайди. Бугунги мусобақада иштирок этиб маза қилдим. Болалигимни эсладим, – дейди Дилнавоз.\nБарча ғолиб ва сориндорларга ташкилотчиларнинг эсталик совғалари топширилди.


“Халқингга ўқ отма, аскар ўғлим!”\nНаманган вилоятининг Норин туманида яшовчи, ўғли ҳарбий хизматда бўлган киши “Озодлик” радиосига интервью бериб, аскарларни ўз халқига қарши ўт очмасликка чақирди:\n“Аввало, мен аскарнинг отаси сифатида фарзанди ҳарбий хизматда бўлган ота-оналарнинг болаларига халққа ўқ отмасликни тушунтиришини истар эдим. Қачон тарихда ўз халқига ўқ отганлар кечирилган? Бунақа бўлмаган.\nШунинг учун сизларга (ота-оналарга) у хоҳ офицер, хоҳ оддий аскар бўлсин, инсоннинг ўз фикри бўлиши кераклигини тушунтиринг, деб мурожаат қилардим.\nБутун дунё Ислом Каримовдек одамнинг қўли қон бўлганини билиб турибди, наҳотки биз ўзбеклар шу ерда туриб, буни билмасак! Кимларнинг фарзанди эдик! Ўзимизни ўзимиз хор қиляпмиз.\nМен ўғлим уйга келганида ҳар сафар агар отсанг, сени ҳеч қачон кечира олмайман, деб айтаман. Уруғ-уруғимиз лаънатга қолади, деб доимо тушунтираман.\nАбдулла Орипов, Хуршид Дўстмуҳаммадга ўхшаган, бири халқни жўжага, иккинчиси овқатнинг кўпигига менгзаган кишилардан юз ўгираман. Улар СССР пайтида ҳам шундай эди, Ислом Каримовдан кейин ҳам худди шундай қолишига мен ишонаман.\nЁшлигимдан шуларнинг шеърлари билан катта бўлгандим. Китобларини кўз қорачиғимдек сақлар эдим. Китобларини кўчага чиқариб, одамларга кўрсатиб ёқиб юбордим. Чунки бундайлар халқ шоири бўла олмайди. Яна қаҳрамон эмиш.\nМана, Дадахон ака қаҳрамон бўлиши керак. Ундан ўрнак олсак яхши бўларди. Шу одамни худо ўз паноҳида асрасин. Унинг қўшиқларидан руҳланиб, китобларидан, гапираётган гапларидан руҳланиб, Андижондаги воқеаларни кўриб баъзи фикрларни қоғозга туширгандим.”\nРумин, гуржи ўғли элин отмаганди,\nУкраинлар, қирғизлар қон тўкмаганди,\nДиктаторни қўллаб, халқин сотмаганди,\nСенлар нима қилиб қўйдинг, оқпадарлар!?\nБилолмадим, сен ҳам биздек ўзбекмисан,\nЁ президент қўғирчоғи, безбетмисан,\nОта-онанг борми сенинг, ё итмисан,\nЎз халқингни қопиб қўйдинг, оқпадарлар.\nБир қасамхўр буйруқ берса, отасанми,\nКўриб-билиб оға-ининг сотасанми,\nКексаю ёш гуноҳига ботасанми,\nИмонингни ютиб қўйдинг, оқпадарлар.\nОғаларим жон бермоқда Андижонда,\nБорай десам мадорим йўқ жисму танда,\nТўғриларга жой қолмади бу Ватанда,\nПадарингга лаънат, сўқир оқпадарлар.\nМунофиқлар ёлғон билан яшамоқчи,\nЮртбошининг ҳаром ошинг оқламоқчи,\nБир бизнимас, инсониятни алдамоқчи,\nСенлар лаққа тушиб қўйдинг, оқпадарлар.\nКўрдик, сохта қаҳрамонлар биз учун ёт,\nОқсаройнинг малайлари, бу йўлдан қайт,\nГуноҳинг юв, қотил Ислом Каримни от,\nҚилар ишни қилиб қўйдинг, оқпадарлар.


СОҒЛОМ ОИЛА МУҲИТИ ҚАНДАЙ БЎЛАДИ? • NeMolchi.uz\nBosh sahifa Jabrlanganlarga maslahat СОҒЛОМ ОИЛА МУҲИТИ ҚАНДАЙ БЎЛАДИ?\nСОҒЛОМ ОИЛА МУҲИТИ ҚАНДАЙ БЎЛАДИ?\nЎзини хавфсиз ҳис этиш, ёрдамга эга бўлиш, салоҳиятни кўра билиш, эркинроқ инсонга айланиш – бу росмана оилавий муносабатларга хос хусусиятлар. Улар шахсиятни йўқотмайди ва инсоннинг такомиллашувига хизмат қилади. Хўш, оила қуриб, биз нималарга эришамиз?\nЯқин муносабатлар ўрнатиш, бу энг аввало таваккалчилик. Халқона тилда буни лотерея дейишади. Турмуш ўртоғинг яхши бўлса, лотереяда ютуқ чиқди дегани, акси бўлса, одам ютқазган бўлади. Сен жуфтинг учун очиласан, у эса қандай жавоб беради. Тушунадими ёки инкор этади? Буни ҳаёт кўрсатади. Умр йўллари давомида қайта-қайта тўқнашамиз, узоқлашамиз, бир ёқадан бош чиқарамиз ёки баҳслашамиз.\nҲиссий яқинлик – бу турмушимизнинг асоси, у бизга қимматли хавфсизлик ҳиссини бағишлаши мумкин. Хавфсизлик ўз навбатида яқинликни таъминлайди. Инсон оилада ўзини хавфсиз сезса, демак жамиятда ҳам хотиржам ва дадил яшайди.\nСевимли инсонимиз бизга кўзгу бўлиб хизмат қилади, унда биз ўзимизни мутлақо бошқа томондан кашф этамиз: янада яхши, чиройли, ақлли. Турмуш ўртоғимиз бизга ишонса, бу бизга куч бағишлайди, руҳлантиради. Ёлғиз эмаслигимизни, қадрли ва ким учундир қизиқарли инсон эканимизни ҳис этсак, бошқа жабҳаларда ҳам муваффақият қозона оламиз. Тажриба қилишга қўрқмаймиз.\nТанқидни қабул қилишимиз керак\nАммо “кўзгу” яхши томонларимиз билан бирга нуқсонларимизни ҳам кўрсатади, бунга тайёр туришимиз керак. Бу камчиликларни сезгимиз келмайди ёки шу пайтгача эътибор бермаганмиз. Танқидни қабул қилиш жуда қийин. Айниқса, у севимли инсонинг томонидан айтилса. Бир оилада яшаганингдан кейин танқиддан қочиб қутула олмайсан. Яқин инсонинг томондан айтилган танқидни қабул қилиб, ўзгара олсанг, марра сеники.\nАёл билан эркак орасидаги фарқни тан олиш\nҚанчалик бир-биримизни севсакда, биз аёл ва эркакмиз. Шу тушунчанинг ўзи орамиздаги фарқни кўрсатиб туради. Шундай экан, ҳар биримизнинг алоҳида юмушимиз, қизиқишларимиз бўлиши табиий. Шахсий чегарани босиб ўтмаслик керак. Гоҳида жуфтингни дунёга бошқача назар билан қарашини қабул қилиш қийин бўлади. Шунда сабр билан иш тутасан. Шундай бўлиши керакки, муштарак жиҳатларимиз фарқли томонларимиздан кўпроқ бўлсин. Қолаверса, йиллар давомида жуфтимизда янги хислатларни пайдо қилайлик. Оила, бу кўр-кўрона севиш эмас, балки жуфтингни қандай бўлса шундай қабул қилиш ҳамда ўзлигини сақлаб қолишига ёрдам бериш.


Амир Темур шарафига яратилган илк видеоўйин – «Мангу Саркарда»ни қарши олинг! (+видео) - Terabayt.Uz\nАмир Темур шарафига яратилган илк видеоўйин – «Мангу Саркарда»ни қарши олинг! (+видео)\nЎзбекистонда соҳибқирон Амир Темур акс этган илк ўйин – «Мангу Саркарда» яратилди. Уни 29 кишилик жамоа 1 йил давомида, ўйин саноатида энг ишончлиларидан бўлган Unreal Engine механизми асосида ишлаб чиққан, деб ёзади Sof.uz.\nЯнги ўйиннинг қамров даражаси ААА ўлчамини ташкил этади. Маданий-маърифий характерга эга ўйин стратегик ўйинлар турига кириб, воқеалар ривожи тарихий ҳақиқат асосида, ХIV асрда рўй беради.\n«Мангу Саркарда» – соҳибқирон Амир Темур акс этган ва унинг шарафига яратилган илк видео ўйин ҳисобланади. Унда тўғридан-тўғри Амир Темур образидан фойдаланилмайди, балки унинг ишончли кишиси тимсолида воқеалар ёритиб борилган.\nЎйин UIC Games томонидан яратилган бўлиб, қизиқарли тарихий сюжет асосида ишлаб чиқилган. Энг кичик деталларигача аниқликда ишлаб чиқилган муҳит, реалликка асосланган, мозийни акс эттирган рақамли технологиялар маҳсулоти – «Мангу Саркарда» ўзида жамлаган сифатлардир.\n#Видео ўйинлар #Ўзбекистон #ўйинлар #«Мангу Саркарда» ўйини #UIC Games


7-модда. Давлат тасарруфидан чиқариш ва хусусийлаштириш дастурлари\n8-модда. Давлат тасарруфидан чиқариш ва хусусийлаштириш юзасидан қарор қабул қилиш тартиби\n9-модда. Корхоналарни давлат тасарруфидан чиқариш ва хусусийлаштиришга тайёрлаш\n10-модда. Давлат тасарруфидан чиқариш ва хусусийлаштириш объектининг сотув нархи\n11-модда. Ижарага олинган давлат корхонаси мол-мулкини сотиб олиш тартиби\n12-модда. Давлат корхонасини жамоа корхонасига айлантириш\n13-модда. Давлат корхоналарини хўжалик жамиятлари ва ширкатларига айлантириш\n14-модда. Давлат мулки объектини танлов бўйича сотиб олиш\n15-модда. Давлат мулки объектини ким ошди савдосида сотиш\n16-модда. Битимларни расмийлаштириш тартиби\n17-модда. Давлат тасарруфидан чиқариш ва хусусийлаштириш учун маблағлар манбаи\n18-модда. Давлат тасарруфидан чиқариш ва хусусийлаштиришдан тушадиган маблағлардан фойдаланиш\n19-модда. Давлат тасарруфидан чиқариш ва хусусийлаштириш субъектларининг ўзаро мажбуриятлари\n20-модда. Давлат тасарруфидан чиқарилаётган ва хусусийлаштирилаётган корхоналарнинг ходимларига бериладиган енгилликлар ва кафолатлар\n21-модда. Давлат тасарруфидан чиқариш ва хусусийлаштиришни назорат қилиш\n22-модда. Давлат тасарруфидан чиқариш ва хусусийлаштириш масалалари юзасидан баҳсларни ҳал этиш\nДавлат тасарруфидан чиқариш — давлат корхоналарини ва ташкилотларини жамоа, ижара корхоналарига, акцияли жамиятларга, масъулияти чекланган жамиятларга, давлатга қарашли мулк бўлмайдиган бошқа корхоналар ва ташкилотларга айлантиришдир.\nХусусийлаштириш — фуқароларнинг ва давлатга тааллуқли бўлмаган юридик шахсларнинг давлат мулки объектларини ёки давлат акцияли жамиятларининг акцияларини давлатдан сотиб олишидир\n1. Давлат тасарруфидан чиқариш ва хусусийлаштириш тўғрисидаги Ўзбекистон Республикасининг қонунлари ушбу Қонундан ҳамда Ўзбекистон Республикасининг бошқа қонун ҳужжатларидан, мазкур ҳужжатларда кўзда тутилган ҳолларда эса Ўзбекистон Республикаси Президенти ҳузуридаги Вазирлар Маҳкамаси қарорларидан ҳам иборат бўлади\n2. Қорақалпоғистон Республикаси ҳудудидаги корхоналарни ва ташкилотларни давлат тасарруфидан чиқариш ва хусусийлаштириш Қорақалпоғистон Республикаси қонун ҳужжатлари билан тартибга солинади.\n3. Ўзбекистон Республикасининг республика ҳудудидан ташқаридаги мулкини давлат тасарруфидан чиқариш ва хусусийлаштириш ушбу Қонун ва давлатлараро шартномаларга мувофиқ амалга оширилади.\nдавлат тасарруфидан чиқариш ва хусусийлаштириш тадбирларини амалга ошириш устидан давлат ва жамоат назоратини йўлга қўйиш;\n2. Қуйидаги объектлар: ер, ер ости бойликлари, сув, ўсимлик ва ҳайвонот дунёси, бошқа табиий ресурслар, маданият бойликлари ва тарихий бойликлар давлат тасарруфидан чиқарилмайди ва хусусийлаштирилмайди.\n4. Давлат уй-жой фондини хусусийлаштириш Ўзбекистон Республикасининг махсус қонунларига мувофиқ амалга оширилади.\n5. Қишлоқ хўжалигида давлат тасарруфидан чиқариш ва хусусийлаштириш Ўзбекистон Республикасининг «Ер тўғрисида»ги Қонунидан келиб чиқадиган хусусиятларни ҳисобга олади.\nдавлатга тааллуқли бўлмаган, Ўзбекистон Республикаси фуқаролари ташкил этган юридик шахслар;\nСССРдан ташқаридаги ажнабий юридик шахслар, фуқаролар, фуқаролиги бўлмаган шахслар мулкни олувчи субъектлар бўлиши мумкин.\nдавлат корхонасини жамоа корхонасига, акцияли жамиятга, бошқа йўсиндаги хўжалик жамияти ёки ширкатига айлантириш;\n— давлат тасарруфидан чиқариш ва хусусийлаштириш шаклларини меҳнат жамоаларининг мустақил аниқлаши;\n— давлат тасарруфидан чиқарилаётган ва хусусийлаштирилаётган корхоналар меҳнат жамоаларининг ижтимоий жиҳатдан муҳофаза қилинишини таъминлаш;\n— бошқа республикалар ва хорижий давлатларнинг жисмоний ва юридик шахслари давлат тасарруфидан чиқарилган ва хусусийлаштирилаётган объектларни, уларнинг акцияларини Ўзбекистон Республикаси Президенти ҳузуридаги Вазирлар Маҳкамаси томонидан ёки у вакил қилган идора томонидан белгиланадиган квоталар бўйича сотиб оладилар;\n— давлат тасарруфидан чиқариш ва хусусийлаштиришнинг тўла ошкоралиги ҳамда бу ҳақда ахборот эълон қилиш, корхоналар ходимлари томонидан, касаба уюшмалари ва бошқа ижтимоий ташкилотлар ҳамда халқ депутатлари Советлари томонидан назорат қилиш.\nДавлат тасарруфидан чиқариш ва хусусийлаштириш дастурларини Ўзбекистон Республикаси Президенти ҳузуридаги Вазирлар Маҳкамаси ёки у ваколат берган идоралар ҳамда халқ депутатлари маҳаллий Советларининг ижроия қўмиталари ўз ҳуқуқ доираларида ҳақиқий шароитни ҳисобга олиб ишлаб чиқадилар ва бу дастурларни Ўзбекистон Республикаси Олий Кенгаши ёки халқ депутатлари маҳаллий Советлари тасдиқлайдилар.\n1. Ўзбекистон Республикасининг давлат мулки объектларини давлат тасарруфидан чиқариш ва хусусийлаштириш тўғрисида қарор қабул қилиш ҳуқуқи Ўзбекистон Республикаси Президенти ҳузуридаги Вазирлар Маҳкамаси ёки вакил қилган идораларга берилади.\nКоммунал мулк объектларини давлат тасарруфидан чиқариш ва хусусийлаштириш тўғрисида қарор қабул қилиш ҳуқуқи халқ депутатлари маҳаллий Советларининг ижроия қўмиталарига берилади.\nЎзбекистон Республикасининг давлат мулкини республика мулкига ва маъмурий-ҳудудий тузилмалар мулкига (коммунал мулкка) ажратишни Ўзбекистон Республикаси Олий Кенгашининг қарорига биноан у ваколат берган идора амалга оширади.\n2. Корхоналарни давлат тасарруфидан чиқариш ва хусусийлаштиришни ўтказиш ташаббуси билан чиқиш ҳуқуқига фуқаролар, давлатга тааллуқли бўлмаган юридик шахслар, меҳнат жамоалари, давлат мулки объектларини тасарруф этувчилар эгадирлар.\nкоммунал мулкни давлат тасарруфидан чиқариш ва хусусийлаштиришга оид бўлса, мулк эгаси бўлган халқ депутатлари тегишли маҳаллий Совети ижроқўмига берилади. Буюртманинг шакли ва давлат божининг миқдори Ўзбекистон Республикаси Президенти ҳузуридаги Вазирлар Маҳкамаси ўрнатадиган тартибда белгиланади.\n3. Давлат мулки объектларини тасарруф этувчи давлат мол-мулкини давлат тасарруфидан чиқариш ва хусусийлаштириш дастурига киритилган объектлар бўйича харидорлардан буюртма ва меҳнат жамоасининг қарори бор-йўқлигидан қатъи назар, хусусийлаштиришни амалга оширади.\n4. Давлат тасарруфидан чиқаришни, хусусийлаштиришни ўтказиш ёки ундай қилишни рад этиш тўғрисидаги қарорни давлат мулки объектларини тасарруф этувчи буюртма тушган пайтдан бошлаб икки ой ичида қабул қилади, ҳамда уни буюртма берганга ва давлат тассаруфидан чиқарилаётган ёки хусусийлаштирилаётган корхонанинг меҳнат жамоасига ёзма равишда етказади.\nбашарти, рад этиш учун қонун ҳужжатларида назарда тутилган бошқа асослар бўлса, рад этилиши мумкин.\n2. Корхонани давлат тасарруфидан чиқариш ёки хусусийлаштириш тўғрисида қарор қабул қилинганидан сўнг давлат мулки объектларини тасарруф этувчилар комиссиялар тузади, бу комиссиялар барча зарур ишларни олиб борадилар. Комиссия таркибига давлат мулки объектларини тасарруф этувчиларнинг, маъмуриятнинг, корхона меҳнат жамоасининг, унинг касаба уюшмаси ташкилотининг ёки ўзга жамоа ташкилотларининг, молия идорасининг, банкнинг, халқ депутатлари маҳаллий Советларининг вакиллари, бошқа мутахассислар киритилади.\n2. Давлат мулки объекти қийматининг дастлабки баҳосини комиссия ҳақ тўлаб сотиб олинадиган, сотиладиган, акцияли жамиятга ва масъулияти чекланган жамиятга айлантириладиган давлат корхоналари ва ташкилотларининг мол-мулки қийматини баҳолаш тўғрисидаги Ўзбекистон Республикаси Президенти ҳузуридаги Вазирлар Маҳкамаси тасдиқлаган Низом асосида чиқаради.\n3. Давлат корхонаси жамоа корхонасига айлантирилаётганида корхона балансида бўлган ижтимоий инфраструктура ва атроф-муҳитни муҳофаза қилиш объектларининг қиймати объектнинг савдо баҳосига киритилмайди.\n1. Ижарачи давлат мулки объектларини тасарруф этувчи розилиги билан ўзи ижарага олган мол-мулкни ҳақ тўлаб (тўлиқ ёки қисман) сотиб олиши мумкин.\n2. Ижарага олинган мол-мулкнинг баҳоси ҳақини тўлаб олинадиган, сотиладиган, акцияли жамиятларга ва масъулияти чекланган жамиятларга айлантириладиган давлат корхоналари ва ташкилотлари мол-мулкининг қийматини баҳолаш тўғрисидаги Ўзбекистон Республикаси Президенти ҳузуридаги Вазирлар Маҳкамаси тасдиқлаб берадиган Низомга мувофиқ чиқарилади.\n3. Мол-мулкни жамоа мулки учун сотиб олишда жамоа корхонасининг Уставида ҳар бир ходимнинг мол-мулкдаги ҳамда фойдадаги улуши унинг иш стажини, иш ҳақи миқдори ва бошқа омилларни ҳисобга олган ҳолда белгилаб қўйилади.\n1. Давлат корхонасини жамоа корхонасига айлантириш давлат мулкини меҳнат жамоаси аъзолари томонидан (бир йўла ёки бўлиб-бўлиб ҳақ тўлаб) сотиб олиш орқали ёки бу мулкни уларга текинга бериш орқали амалга оширилади.\n2. Мол-мулк жамоаси томонидан тасдиқланадиган жамоа корхонасининг Уставида ҳақ тўлаб сотиб олинган мол-мулкнинг қийматини ходимлар ўртасида тақсимлаш тартиби кўзда тутилади.\n1. Давлат корхонасини акцияли жамиятга, ўзга хўжалик жамиятига ёки масъулияти чекланган жамиятга айлантириш тартиби Ўзбекистон Республикасининг қонунлари билан белгиланади.\n2. Давлат мулки объектларини тасарруф этувчилар давлат акцияли жамиятларнинг муассислари бўладилар, улар акцияларни тарқатиш тартиби ва шартларини белгилайдилар.\nҚуйидагилар акциялар эгаси бўлиши мумкин:\nмеҳнат жамоасининг аъзолари, Ўзбекистон Республикасининг бошқа фуқаролари, ўзга суверен давлатларнинг фуқаролари, ажнабий фуқаролар ва фуқаролиги бўлмаган шахслар;\n1. Давлат мулки объектлари танлов бўйича сотилиши мумкин\n3. Харидор томонидан сотиб олинмаган объект республика (коммунал) мулк бўлиб туради. Бундай ҳолларда давлат мулки объектларини тасарруф этувчи корхонани тугатиб, унинг мол-мулкини бўлак-бўлак қилиб сотиб бориш тўғрисида қарор қабул қилиши мумкин.\nқимматли қоғозлар чиқариб жалб этилган маблағ;\n1. Давлат корхоналари давлат тасарруфидан чиқарилаётганда ва хусусийлаштирилаётганда шу ердан пенсияга кетган меҳнат фахрийларига ҳамда корхонада камида 10 йил ишлаган меҳнат жамоасининг аъзоларига акциялар ва бошқа мулк бўлиб-бўлиб ҳақ тўлаш орқали сотилиши мумкин.\n5. Бўшатилаётган ходимларни ишга жойлаштириш Ўзбекистон Республикасининг Меҳнат тўғрисидаги ҳамда иш билан таъминлаш тўғрисидаги қонунларига мувофиқ амалга оширилади


Шайх Муҳаммад Мутаваллий Шаъровий раҳимаҳуллоҳ\nИсломий даъват ишининг кўзга кўринган намоёндаларидан, тарих саҳифаларига олтин ҳарфлар билан ёзиладиган уламолардан, хусусан, улуғ муфассирлардан бири, Қуръони Каримнинг тўлиқ ҳолда оғзаки тарздаги илк тафсирининг соҳиби, уламоларга ва халққа Фахриддин ар-Розий, Табарий, Қуртубий, Ибн Касир ва бошқа муфассирларнинг илмларини енгил ва осон услубда тақдим этган ва ўтган асримизда яшаган забардаст олим Шайх Муҳаммад Мутаваллий Шаъровий раҳимаҳуллоҳдир.\nМуҳаммад Мутаваллий Шаъровий ҳижрий 1329 йил 15 Рабиул аввал, милодий 1911 йил 15 апрел куни Мисрнинг Дақаҳлийя музофотига қарашли Мит-Гамрнинг Дақадус қишлоғида таваллуд топди. 11 ёшида Қуръони Каримни ёд олди. 1922 йилда Ал-Азҳар универститетига қарашли Зақозиқ шаҳридаги бошланғич маъҳадга ўқишга кирди. Ёшлигиданоқ шеър, мақол ва ҳикматларни ёдлаш борасида иқтидорли эканини кўрсатди. 1923 йилда Ал-Азҳарнинг бошланғич шаҳодатномасига эга бўлди. Кейин Ал-Азҳар қошидаги ўрта мактабга ўқишга кирди. Бу пайтда унинг шеър ва адабиётга бўлган эътибори ва қизиқиши янада ортди. Бу соҳада тенгдошлари орасида ўзига хос ўрин тутди. Тенгдошлари ва шериклари уни “Талабалар иттифоқи”га раис этиб сайладилар. Кейин эса Зақозиқдаги “Адиблар уюшмаси”нинг раиси этиб сайланди. Ўша пайтда у киши билан бирга доктор Муҳаммад Абдул Мунъим Хафожий, шоир Тоҳир Абу Фошо, устоз Холид Муҳаммад Холид, доктор Аҳмад Ҳайкал, доктор Ҳасан Жод кабилар бор эди. Улар Шаъровийга ўзларининг ёзган асарларини кўрсатиб туришар ва унинг фикр-мулоҳазасини олишар эди.\nШаъровийнинг отаси уни Қоҳирадаги Ал-Азҳар университетига ўқишга киритишни хоҳлагани унинг ҳаётида катта воқеа бўлди. Шаъровийнинг ўзи акалари билан бирга қишлоқда қолиб, деҳқончилик қилишни хоҳларди. Лекин отаси уни Қоҳирага боришга ундаб, унинг сарф-харажатларига кўп пул бериб, яшаши учун жой ҳам ҳозирлаган эди. Шаъровий отасига бир шарт қўйди. Ушбу шартга кўра отаси унга илмнинг турли соҳаларига оид кўплаб китоблар, жумладан, адабиёт, тил, Улумул Қуръон, тафсир, Набавий ҳадисларга оид китоблар олиб бериши керак эди. У бу шарти билан отасини ожиз қолдиришни ва қишлоқда акалари билан деҳқончилик қилишга эришишни мақсад қилган эди. Токи ота бу китобларни олиб беролмасин ва унинг қишлоққа қайтишига рози бўлсин. Лекин отаси унинг бу ҳийласини сезди ва унга ўзи талаб қилган барча китобларни олиб берди ҳамда ўғлига: “Эй ўғилчам, сен бу китобларни ростдан олиб беришимни ўйламай шундай деганингни биламан. Лекин мен сени ушбу китоблар билан таъминлаш ва сен уларни ўқиб, илм олишинг учун китобларни сенга олиб беришни маъқул топдим” деди. Бу гапларни Шайх Шаъровий бир журналистга берган интервюсида айтган.\nШундай қилиб Шайх Шаъровий 1937 йилда Араб тили куллиясига ўқишга кирди. Ўқишга киргач, у “Миллий ҳаракат” ва “Азҳар ҳаракати” каби уюшмаларда фаолият олиб борди. “Азҳар ҳаракати” фаоллари мисрликларнинг инглиз босқинчиларига қарши нафратини ифода этадиган турли мақола ва материалларни нашр эттириб, тарқатдилар. Шаъровий ўз шериклари билан Ал-Азҳарнинг майдонларида, айвонларида ва йўлакларида бир неча марта ҳибсга олинишига сабаб бўлган нутқларни қилди. У пайтларда, яъни 1934 йилда Шаъровий Талабалар уюшмасининг раиси эди. У 1940 йилда Ал-Азҳарни тамомлади. 1943 йилда унга мударрислик рухсатномаси билан бирга олимлик шаҳодатномаси берилди.\nАл-Азҳарни битиргач, Тантадаги Диний маъҳадда мударрисликка тайинланди. Кейин Зақозиқдаги Диний маъҳадга кўчиб ўтди. Ундан сўнг Искандариядаги Диний маъҳадга ишга ўтди. Орадан бир қанча вақт ўтиб, 1950 йилда Шайх Шаъровий Саудия Арабистонидаги “Подшоҳ Абдулазиз” университетида Шариъат куллиёти устози сифатида дарс бера бошлади. Шайх Шаъровий аслида тил бўйича мутахассис бўлишига қарамасдан, у ерда ақоид фанидан фарс беришига тўғри келди. Тилшунос олимга ақоид фанидан дарс бериш аслида жуда мушкул иш бўлса-да, Шайх Шаъровий бу мавзуда ҳам юксак даражада дарс бера олишини исботлади ва кўпчиликнинг таҳсину тақдирига сазовор бўлди.\n1963 йилда Миср президенти Жамол Абдулносир билан Саудия подшоҳлари ўртасида низо, хилоф чиқди. Шунинг учун президент Жамол Абдулносир Шайх Шаъровийни иккинчи марта Саудияга боришдан манъ қилди. Кейин Шаъровий Қоҳирадаги “Азҳари шариф Шайхи Ҳасан Маъмун” идорасига мудир этиб тайинланди. Кейин Ал-Азҳар делегациясининг раиси сифатида Жазоирга сафар қилди. Жазоирда тахминан етти йил турди. Шу етти йилда у ўша ерда мударрислик иши билан машғул бўлди. Кейин Қоҳирага қайтди ва бир муддат Ғарбия музофотининг Вақф ишлари мудири бўлди. Сўнгра “Даъват ва Фикр” уюшмасининг вакили бўлди. Ундан кейин Ал-Азҳар университетининг вакили бўлди. Сўнгра иккинчи марта Саудияга борди ва у ердаги “Подшоҳ Абдулазиз” университетида мударрислик қилди.\n1976 йилнинг ноябр ойида Бош вазир Мамдуҳ Солим Шаъровийни Вазирлар Маҳкамасининг аъзолигига танлади ва уни Миср Вақф ва Ал-Азҳар ишлари вазири этиб тайинлади. Шаъровий то 1978 йилгача ушбу вазифада хизмат қилди. Шайх Шаъровий вазирлик (Вақф ва Ал-Азҳар ишлари вазирлиги) қарори билан Мисрда илк исломий банк ташкил этган киши бўлди. Бу банкнинг номи “Файсал банки” эди. Ўзи бу иш Иқтисод ва Молия вазирининг вазифаси эди. Лекин бу ишни Шаъровий амалга оширди. Унинг бу қарорига Халқ Мажлиси ҳам рози бўлди. 1987 йилда у Араб тили академиясининг аъзоси бўлди.\nҚуйида Шайх Шаъровий хизмат қилган соҳалар ва у эгаллаган мансаблар билан танишамиз:\n1. Танта, Искандария, Зақозиқ институтларида мударрис.\n2. 1950 йилда Саудиядаги “Подшоҳ Абдулазиз” университетининг Шариат куллиясида мударрис.\n3. 1960 йилда Танта институтининг вакили.\n4. 1961 йилда Вақф вазирлиги қошидаги Исломий даъват уюшмасининг мудири.\n5. 1962 йилда Азҳари Шарифдаги “Арабий илмлар” бўлимининг тафтишчиси.\n6. 1964 йилда Буюк имом Азҳар Шайхи Ҳасан Маъмун идорасининг мудири.\n7. 1966 йилда Ал-Азҳарнинг Жазоирдаги делегацияси раҳбари.\n8. 1970 йилда Маккаи Мукаррамадаги “Подшоҳ Абдулазиз” университетининг устози.\n9. 1972 йилда “Подшоҳ Абдулазиз” университетининг “Олий таълим” бўлимида раис.\n10. 1976 йилда Миср Араб Республикасининг Вақф ва Ал-Азҳар ишлари вазири.\n11. 1980 йилда Исломий тадқиқотлар академиясининг аъзоси.\n12. 1987 йилда Араб тили академиясининг аъзоси.\nБундан ташқари унга Ал-Азҳар шайхлари раҳбарлиги ва бир қанча исломий давлатлардан турли мансаблар таклиф этилди. Лекин у бу таклифларни рад этиб, ўзини исломий даъват ишига бағишлашга қарор қилди.\nШаъровий отасининг таклифи билан бир қизга уйланди ва мазкура аёлидан уч ўғил ва икки қиз кўрди. Ўғиллари: Самий, Абдурроҳим ва Аҳмад. Қизлари: Фотима ва Солиҳа. Шаъровий оилавий ҳаётнинг мустаҳкам бўлиши учун энг зарур омил эр-хотин бир-бирини тушуниб, бир-бирига муҳаббат қилиши деб билади.\nШаъровийга берилган мукофотлар\n1. Шайх Шаъровийга 1976 йил 15 апрелда Вақф ва Ал-Азҳар ишлари вазири этиб тайинланишидан олдин нафақа ёшига етгани муносабати билан “Биринчи даражали алоҳида муваффақият ордени” берилди.\n2. 1983 йилда “Биринчи даражали Республика ордени” ва 1988 йилда “Даъватчилар, ташвиқотчилар куни” муносабати билан орден топширилди.\n3. Мансура ва Мануфия университетларининг адабиёт бўйича фахрий доктори унвони.\n4. “Робитатул Оламил Исломий” ташкилоти ўзи ташкил этган “Ал-Иъжозул илмий фил Қуръанил карим вас суннатин набавийя” конференциясининг таъсис ҳайъати аъзолигига танлади ва унга конференцияга келувчи баҳсларни тўғирлаб туриш учун шаръий, илмий мутахассисликларда хизмат қилувчи ҳакамлар номзодини таклиф қилиш ишини топширди.\n5. Дақаҳлия музофоти кўзга кўринган, илм-фан соҳасида фидокорона меҳнат қилган кишиларни тақдирлаш учун ҳар йили Маданий фестивал ўтказади. 1989 йилда мазкур фестивал Шайх Шаъровийнинг ислом даъвати соҳасида маҳаллий доирадаги ва давлат доирасидаги ўрнини ва хизматини тақдирлаб, рағбатлантирувчи ва катта миқдорда пул мукофоти тақдим этди ва уни “Маданий фестивал шахсиёти” деб эълон қилди.\n6. Қуръони каримга хизмат қилганларга бериладиган Дубай халқаро мукофоти 1998 йилдаги ўзининг биринчи сессиясида Шаъровийни “Йилнинг исломий шахсиёти” деб эътироф этди.\nШайх Шаъровийнинг асарлари\nШайх Шаъровийнинг бир қанча асарлари бўлиб, улар олимнинг мухлислари, шогирдлари томонидан тўплаб, нашрга тайёрланган. Мазкур асарлар орасида энг машҳури Қуръони Каримнинг тафсиридир.\nҚуйида Шаъровийнинг асарлари билан танишамиз:\n1. “Ал-Исро вал Меърож”.\n2. “Ал-Ислам вал фикрул муъосир”.\n3. “Ал-Ислам вал маръа. Ақийда ва манҳаж”.\n4. Ал-Инсанул камил Муҳаммад соллаллоҳу алайҳи васаллам.\n5. “Ал-Аҳадийс ал-Қудсийя”.\n6. “Ал-Адиллат ал-мааддийя ала вужудиллаҳ”.\n7. “Ал-Аят ал-кавнийя ва далалатуҳа ала вужудиллаҳи таъала”.\n8. “Ал-Баъс вал Мийзан вал Жаза”.\n10. “Ал-Жаннату ваъдас Сидқ”.\n11. “Ал-Жиҳаду фил Ислам”.\n12. “Ал-Ҳажжул акбар. Ҳикаму асрори ибадат”.\n13. “Ал-Ҳажжул мабрур”.\n15. “Ал-Ҳиснул ҳасийн”.\n16. “Ал-Ҳаят вал мавт”.\n17. “Ал-Хойр ваш шарр”.\n18. “Ар-Ровий ҳуваш Шаъровий”. Муҳаммад Зойид.\n20. “Ас-Сиҳр вал Ҳасад”.\n21. “Ас-Сийрат ан-Набавийя”.\n22. “Аш-Шаъровий байнас сиясати вад дийн”. Сано Саъийд.\n23. “Аш-Шуро ват ташрийъу фил Ислам”.\n24. “Аш-Шайх Шаъровий ва фатовол аср”. Маҳмуд Фавзий.\n25. “Аш-Шайх Шаъровий ва қазоё исламийя ҳоира табҳасу ан ҳулул”. Маҳмуд Фавзий.\n26. “Аш-Шайх Шаъровий ва ясъалунака анид дуня вал ахироҳ”. Маҳмуд Фавзий.\n27. “Аш-Шайтон вал Инсан”.\n28. “Ас-Солату ва арканул Ислам”.\n29. “Ат-Торийқу илаллоҳ”.\n30. “Аз-Зулм ваз золимун”.\n31. “Ал-Ғорату алал ҳижаб”.\n34. “Ал-Фазийла вар разийла”.\n35. “Ал-Фиқҳул исламий ал-муяссар ва адиллатуҳуш шаръийя”.\n36. “Ал-Қазоу вал қадар”.\n37. Аллоҳ ван нафсул башарийя.\n38. “Ал-Маръоту фил Қуръанил карим”.\n39. “Ал-Маръоту кама ародаҳаллоҳ”.\n40. “Ал-Муъжизатул кубро”.\n41. “Ал-Мунтахаб фий тафсийрил Қуръанил карим”.\n42. “Ан-Насаиҳуз заҳабийя лил маръатил асрийя”.\n44. “Инкаруш шафаъа”.\n45. “Аҳкамус солат”.\n46. “Асрору Бисмиллаҳир Роҳманир Роҳийм”.\n47. “Асмауллоҳ ал-ҳусна”.\n48. “Асъилатун ҳарижатун ва ужубатун сарийҳатун”.\n49. “Азваъу ҳавла исмиллаҳил аъзам”. Муҳаммад Саййид Абу Сабъ, Шаъровий.\n50. “Анта тасъалу вал Исламу южийбу”.\n51. “Байнал фазийла вар разийла”.\n52. “Жомеъул баян фил ибадати вал аҳкам”.\n53. “Ҳафаватул муслимийн би мийлади Хойрил Мурсалийн”.\n54. “Хавотируш Шаъровий”.\n55. “Хавотир Қуръанийя”.\n56. “Адаватуш шайтон лил инсан”.\n57. “Азабун нар ва аҳвалу явмил Қиямаҳ”.\n58. “Ала маидатил фикрил Исламий”.\n59. “Фиқҳул маръатил муслима”.\n60. “Қисасул Анбия”.\n61. “Қазоёл аср”.\n62. “Лаббайкаллоҳумма лаббайка”.\n63. “Миату суалин ва жаваб фил фиқҳил Исламий”. Муҳаммад Мутаваллий Шаъровий. Абдулқодир Аҳмад Ато.\n64. “Муъжизатул Қуръан”.\n65. “Мин файзил Қуръан”.\n66. “Назарот фил Қуръан”.\n67. “Ниҳаятул олам”.\n68. “Ҳаза дийнуна”.\n69. “Ҳаза ҳувал Ислам”.\n70. “Васоё ар-Росул”.\n71. “Явмал Қиямаҳ”.\n72. “Ақийдатул муслим”.\nШаъровийнинг шеъриятга муносабати\nШайх Шаъровий араб тилига ошиқ эди. У гапирганда услубдаги соддалик билан бирга сўзларининг балоғатли экани, таъбиридаги гўзаллик билан танилди. Шайх Шаъровийнинг шеърга қобилияти жуда зўр эди. У турли вазиятларда шеър орқали иборани чиройли баён қилиб берадиган даражадаги шоир эди. Хусусан, йигитлик чоғларида “Миллий ҳаракат” фаоли бўлган кезларида умматнинг орзу-умидларини шеър орқали жуда гўзал тарзда ифода қиларди. Яна Шайх Шаъровий шеърни Қуръони каримни тафсир қилиш, оятларнинг маъноларини тушунтириб бериш чоғида ишлатарди.\nҚуръоннинг тафсири атрофидаги фикрлари\nШайх Шаъровий телевидение орқали Қуръоннинг тафсирини “Нурун ала нур” кўрсатувида 1980 йилдан олдинроқ бошлаган. Ўшанда бу иш тафсирнинг муқаддимаси билан бошланган эди. Кейин Фотиҳа сурасининг тафсирига киришди. Мана шу тарзда бошланган тафсир Мумтаҳана сурасининг охирлари ва Саф сурасининг бошларига етганда тўхтади. У Қуръонни тўла тафсир қилишдан олдин вафот этди. Аммо айтилишича, унинг Амма порасини тафсир қилганининг овозли ёзуви бор экан.\nШайх Шаъровий тафсирдаги ўз услубини баён қилиб шундай дейди: “Қуръони Карим оятлари ҳақида билдирган фикрларим Қуръоннинг тафсири эканлигини англатмайди, балки, бу бир ёки бир неча оятлар хусусида мўминнинг қалбига келадиган соф фикрлар маҳсулидир. Агар Қуръонни тўла тафсир қилиш мумкин бўлганда, Расулуллоҳ соллалоҳу алайҳи васаллам уни тафсир қилишда одамларнинг энг авлоси бўлардилар. Чунки, Қуръон у зотга нозил бўлган, ўзлари ундан таъсирланганлар, уни етказганлар, уни ўргатганлар ва унга амал қилганлар. Қуръоннинг мўъжизалари ҳам у зотга зоҳир бўлган. Лекин Расулуллоҳ соллаллоҳу алайҳи васаллам одамларга уларнинг ибодатдаги эҳтиёжлари миқдорича баён қилиб бериш билан кифояланганлар. Ўша баён қилиш “Қил!” ва “Қилма!” дейишдан иборат бўлган”.\nШайх Шаъровий Қуръонни тафсир қилиш учун ўтирса, унинг сўзлари оғзидан худди ипга тизилган марвариддек чиқар эди. У зот Қуръонни тафсир қилишда, худди ғаввос денгиз тубига тушиб марвариду маржон олиб чиққанидек, маъно ва фикрлар қаърига шўнғиб ғаввослик қиларди. Агар унинг ибораларини тингласангиз, унинг фикрлари қалбингизни забт этаётганини ҳис қиласиз. Одамлар унинг тафсир дарслари берилишини кутиб, интизор бўлардилар. Шайх Шаъровий умрини Қуръонга улфат бўлиб ўтказди. Қуръонни одамларга ўргатди, ўзи ҳам улардан ўрганди. У одамларга одоб ўргатар ва ўзи ҳам улар билан бирга одоб ўрганарди. У Қуръон ахлоқи билан хулқанган эди. У шуҳрати кенг ёйилган бўлишига қарамасдан ҳаётини камтар, мутавозеъ ҳолда ўтказди. Шайх Шаъровий одамларга тез улфат бўладиган, одамларнинг меҳру муҳаббатини тезда қозонадиган киши эди. Шайх Шаъровийнинг бойлиги, молу давлати кўп эди. Шу билан бирга Аллоҳ таолонинг йўлида кўп инфоқ қилувчи киши ҳам эди. Ҳатто бир сафар Азҳар қошидаги маъҳадларга миллион жунайҳ эҳсон қилган.\nШайх Шаъровий Қуръонни тафсир қилишда бир қанча унсурларга суянган. Улардан энг муҳимлари қуйидагилар:\n1. Қуръоний нассни тушуниш учун араб тилида эркин гапириш.\n2. Қуръон фасоҳатини ва назмининг сирини кашф қилишга уриниш.\n3. Ижтимоий ислоҳ.\n4. Мусташриқларнинг шубҳаларини рад этиш.\n5. Баъзида ҳаётда содир бўлган шахсий тажрибалардан зикр қилиш.\n6. Чуқур маъно билан енгил маънонинг орасини бирлаштириш. Бу иш эса кенг тарқалган Миср лаҳжаси орқали бўлади.\n7. Зарбул масал келтириш ва уни чиройли тасвирлаш.\n8. Мавзуга алоқадор тарзда турли нарсаларни гапириш, мавзудан узоқлашмаган ҳолда четга чиқиш.\n9. Нафсни поклаш.\n10. Баҳс-мунозарали, мантиқий услуб.\n11. Тафсирнинг охирги пораларини беморлик сабабли қисқароқ қилди. Токи Қуръон тафсири борасидаги ўйларини тўлиқ баён қилишга имкон бўлсин. Кейин яна дарсга қайтиб, қисқа қилгани учун экран орқали узр сўради ва Аллоҳга истиғфор айтди. Аллоҳнинг мадади ва ёрдами билан тафсирни охирига етказишга ҳаракат қилди.\n2003 йилда Ҳасан Юсуф ва Аффоф Шуайбнинг жасорати билан “Даъватчилар имоми” номли ҳужжатли фильм экранларга чиқарилди. Унда Шайх Шаъровийнинг ҳаёт йўли тўлалигича баён қилинди. Яъни туғилганидан бошлаб Қуръонни ёд олгани, истеъдодли бўлгани, диний маъҳадга киргани, у ерда тенгдошларидан устун бўлгани, кейин Азҳари шарифга киргани, Саудияга қилган сафари, кейин у ердан қайтиб, “Шайхул Азҳар” идорасига мудир бўлгани, Қуръонни тафсир қилиш орқали овози бутун оламга таралгани, кейин вақф ишлари вазири бўлгани ва ҳоказолар баён қилиниб, воқеалар улуғ олимнинг вафоти билан якун топади.\nБуюк олим Шайх Муҳаммад Мутаваллий Шаъровий ҳижрий 1419 йил 22 сафар, милодий 1998 йил 17 июн чоршанба тонгида 87 ёшида фоний дунёдан боқий дунёга риҳлат қилди ва уни ўзи туғилган Дақадус қишлоғига дафн этилди. Уммат энг буюк олимларининг яна биридан айрилди.\nАллоҳ таоло Шаъровийни раҳматига олган бўлсин. Қуръонга қилган хизмати учун, Исломга қилган хизмати учун, мусулмонларга қилган хизмати учун ажру мукофотини кўпайтириб берсин. Мусулмонлар орасидан яна шундай олимларни кўплаб чиқариб қўйсин.\nar.wikipedia.org ва ashefaa.com сайти маълумотлари асосида\nMore in this category: « Шайх Муҳаммад Содиқ Муҳаммад Юсуф (ҳафизаҳуллоҳ) Ўш шаҳрида Қирғизстон ва Ўзбекистон диний уламолари иштирокида илмий учрашув бўлиб ўтди »


«САҲИҲУЛ БУХОРИЙ»НИНГ ҲАДИС КИТОБЛАРИ ОРАСИДАГИ МАРТАБАСИ – Imom Buxoriy xalqaro ilmiy-tadqiqot markazi\nHome / КИТОБЛАР / «САҲИҲУЛ БУХОРИЙ»НИНГ ҲАДИС КИТОБЛАРИ ОРАСИДАГИ МАРТАБАСИ\n31/10/2018\tКИТОБЛАР 112 кўрилган\nЕр юзидаги барча уламолар жумҳури: муҳаддислар, фақиҳлар, усулийлар, мутакаллимлар, наҳвийлар ва бошқалар «Саҳиҳул Бухорий» Аллоҳ таолонинг китоби Қуръони Каримдан кейинги энг ишончли ва саҳиҳ китоб эканига иттифоқ қилганлар. Барча уламолар бу китобни катта иноят билан қабул қилганлар ва юқори мақомга қўйганлар.Имом Нававий раҳматуллоҳи алайҳи ўзларининг «Саҳиҳул Муслим»га ёзган шарҳларининг муқаддимасида қуйидагиларни келтирадилар:\n«Уламоларнинг фикрича, Қуръони Азиздан кейинги энг саҳиҳ китоблар Бухорий ва Муслимнинг «Саҳиҳ»ларидир. Уммат бу икки китобни қабул қилиб олгандир. Бухорийнинг китоби иккисидан саҳиҳроғи ва фойдалироғидир.\nСобит бўлган ҳақиқат шулки, Муслим Бухорийдан фойдаланган кишилардандир. У ҳадис илмида Бухорий беназир эканини эътироф қилган. Бухорийнинг китоби афзал экани ҳақида биз зикр қилган нарса ҳадис сирларини яхши билган ҳозиқлар жумҳури тан олган ҳақиқатдир».\nИмом Дорақутний шундай дейдилар:\n«Агар Бухорий бўлмаганида, Муслим кетмасди ҳам, келмасди ҳам. Муслим нима қилган? Фақатгина Бухорийнинг китобини олиб, унинг асосида баъзи ҳадисларни чиқарган ва баъзи зиёдалар киритган, холос».\nҲофиз Шамсиддийн Заҳабий «Тарихул Ислом» китобида қуйидагиларни ёзадилар:\n«Аммо Бухорийнинг «Жомеъус-саҳиҳ»и Аллоҳ таолонинг китобидан кейинги Исломнинг энг улуғ ва афзал китобидир. У китоб бизнинг вақтимизда одамлар учун энг олий санаддир. Ўттиз йилдан буён уни эшитиш олий мақом эканидан хурсанд бўлиб юрадилар. Бугун қандай бўлишини ўзингиз билиб олаверинг. Агар бир одам бу китобни эшитиш учун минг фарсах йўл юрса, сафари зое бўлмайди».\n«Саҳиҳул Бухорий»нинг мартабаси қай даражада эканини уламолар, муҳаддислар ва фақиҳлар фиқҳий мазҳаблари ва ижтиҳодлари турли бўлишига қарамай, барчалари бараварига чуқур ўрганганлари, таҳлил ва шарҳ қилганлари, мухтасар ва ҳошиялар ёзганларидан ҳам билиб олиш мумкин. Уларни таърифлаш ва ўрганиш учун алоҳида китоблар ёзишга тўғри келади.\nЗамондош уламолардан доктор Абдулғани Абдулхолиқ ўзининг «Имом Бухорий ва унинг «Саҳиҳ»и» номли асарида «Саҳиҳул Бухорий»га боғлиқ шарҳ, ҳошия ва мухтасарлардан бир юз ўттиз биттасини келтирган.\nУшбу қисқача ва камтарона маълумотлар имом Бухорий ва у кишининг китоблари ҳақида билишимиз лозим бўлган энг мухтасар нарсалар эканини таъкидлаб ўтмоқчимиз.\nАлбатта, келажакда ватанимизда ҳам у кишининг ҳаётлари ва асарлари ҳақида катта ва кенг кўламдаги илмий ишлар қилинишидан ва кўпчиликка фойда келтиришидан умидвормиз.